Ahli Parlimen Batu Sapi meninggal dunia

SANDAKAN, 14 Safar 1442H, Jumaat – Ahli Parlimen Batu Sapi Datuk Liew Vui Keong meninggal dunia pagi tadi dipercayai akibat jangkitan paru-paru.

Menurut sumber daripada Parti Warisan Sabah (Warisan) ketika mengesahkan perkara itu, mendiang menghembuskan nafas terakhir di Hospital Gleneagles, Kota Kinabalu kita-kira 11.50 pagi.

Difahamkan keluarga mendiang belum bersedia untuk membuat kenyataan.

Liew, 60, yang berasal dari Kota Belud, dipilih sebagai Ahli Parlimen Batu Sapi pada Pilihan Raya Umum Ke-14 lalu dan pernah menjawat Menteri di Jabatan Perdana Menteri serta merupakan Pengerusi Tetap Warisan

Mendiang meninggalkan isteri Datin Dr Lindai Lee dan empat anak. – Bernama


Kegiatan haram tanam Musang King baru seluas 16.2 hektar di Raub

RAUB, 24 Syaaban 1442H, Selasa – Pejabat Hutan Daerah (PHD) Raub memusnahkan tanaman pisang, durian Musang King dan Duri Hitam yang ditanam secara haram di Kompartmen Satu, Hutan Simpan Sempam, Mukim Tras.

Pegawai PHD Raub, Shahril Mohamad berkata, siasatan mendapati kawasan berkenaan diteroka dengan tanaman pisang jenis berangan dan sematu berusia empat bulan sementara durian Musang King dan Duri Hitam pula berusia tiga bulan dalam kawasan seluas lebih 16.2 hektar.

Katanya, operasi musnah bermula 9 pagi semalam disertai 14 kakitangan dibantu Unit Tindakan Khas (UTK) Raub dan dua anggota Polis Diraja Malaysia (PDRM).

Selain memusnahkan pokok yang ditanam, beliau berkata, pihaknya turut bertindak merobohkan pondok atau rumah kongsi sementara dibina, dipercayai tempat tinggal 10 hingga 15 pekerja ladang berkenaan yang bekerja dengan tiga individu.

“Ketika operasi dijalankan pihak kami tidak menemui pekerja dalam kawasan ladang berkenaan, dipercayai mereka terlebih dahulu bertindak meninggalkan tempat itu sebelum serbuan dilakukan.

“Operasi pemusnahan ladang haram yang bermula semalam dijangka mengambil masa selama empat hingga lima hari bergantung dengan keadaan cuaca yang tidak menentu kini,” katanya seperti dipetik Berita Harian hari ini.

Mengulas lanjut, beliau berkata, usaha memusnahkan tanaman yang ditanam secara haram itu mengambil masa panjang kerana mereka yang terbabit dalam operasi itu menggunakan parang untuk menebang lebih 5,300 pokok pisang, 4,000 durian Musang King serta Duri Hitam (1,300).

Jelasnya, bentuk muka bumi yang berbukit di kawasan Hutan Simpan Sempam turut menjadi faktor berlaku kelewatan operasi memusnahkan tanaman yang dilakukan secara berterusan.

Dalam pada itu, beliau berkata, tiga individu dipercayai menjadi dalang meneroka kawasan berkenaan yang terletak di tengah Hutan Simpan Sempam, mereka seolah degil serta cuba mencabar kerajaan negeri dan pihak Jabatan Perhutanan Negeri Pahang (JPNP).

“Kita tidak akan berkompromi dan bertolak ansur dengan individu yang bertindak menceroboh hutan simpan di daerah ini, tindakan tegas menanti mereka di bawah Akta Perhutanan Negara 1984.

“Kita akan terus berusaha mengesan kegiatan menceroboh hutan simpan di daerah ini, pelbagai cara akan digunakan bagi memastikan kesalahan itu dapat segera disekat,” katanya.


Kerjasama semua pihak kritikal dalam antarabangsakan bahasa Melayu

BANGI, 3 Ramadan 1443H, Selasa – Impian untuk melihat bahasa Melayu diantarabangsakan takkan menjadi kenyataan sekiranya ia tidak mendapat sokongan daripada setiap lapisan masyarakat.

Dalam hal ini, pemimpin negara perlu saling menyokong usaha dirintis Perdana Menteri, Datuk Seri Ismail Sabri Yaakob supaya menjadi ikutan kepada rakyat jelata.

Pada masa sama, tokoh bahasa, Prof Madya Lim Swee Tin berkata, pihak pelaksana dasar pula perlu memastikan amanah digalas dengan bersungguh-sungguh.

“Jadi langkah seterus adalah dalam kalangan pemimpin-pemimpin kita pula yang perlu tonjolkan kesungguhan ini, selain sokongan daripada pihak-pihak yang mempunyai kapasiti untuk melaksanakan dasar-dasar.

“Sebagai pemimpin dan pihak-pihak berwajib ini, mereka perlu segera menyambung usaha berkenaan dan daripada jalan yang dirintis oleh pemimpin itu membuatkan sangat mudah kepada orang awam untuk mencapai matlamat yang dihasratkan oleh pemimpin utama negara kita,” katanya kepada Ismaweb.net, hari ini.

Mengulas lanjut, Swee Tin yakin usaha Perdana Menteri untuk melihat martabat bahasa Melayu diangkat tinggi mampu dicapai.

“Dalam hal ini sebarang usaha untuk memartabatkan bahasa Melayu sewajar perlu diberikan sokongan penuh.

“Bahkan jika kerajaan mengajak untuk bekerjasama untuk menjayakan apa program berkaitan bahasa perlu menyokongnya,” katanya.

Selain itu, beliau mencadangkan lebih banyak pusat-pusat bahasa diwujudkan dalam memberi latihan dan kemahiran bahasa Melayu kepada rakyat.

Katanya, usaha itu mampu dilaksanakan kerana Malaysia memiliki ramai tokoh bahasa yang mampu berkongsi pengalaman dalam usaha memartabatkan bahasa Melayu.


Speaker tegur insiden wakil rakyat bawa ayam ke sidang DUN Perak

IPOH, 10 Jamadilawal 1443H, Rabu – Yang Dipertua Dewan Negeri Perak Datuk Mohammad Zahir Abdul Khalid hari ini menegur tindakan Muhamad Arafat Varisai Mahamad (PKR-Hulu Kinta) yang membawa ayam segar ketika persidangan Dewan Undangan Negeri (DUN) Perak di sini semalam.

Beliau berkata pihak keselamatan diminta melaksanakan pemeriksaan yang lebih rapi terhadap barangan yang dibawa masuk ke dalam dewan negeri termasuk beg dan bungkusan.

“Saya ingin menegaskan perkara yang berlaku ketika sesi perbahasan persidangan semalam sewajarnya tidak lagi berulang.

“Saya harap tidak ada pula hendak membawa kambing atau lembu hari ini ya,” katanya berseloroh sebelum meneruskan persidangan yang memasuki hari keempat di Bangunan Perak Darul Ridzuan di sini hari ini.

Semalam, Muhamad Arafat mengejutkan Dewan pada sesi perbahasan Rang Undang-Undang Perbekalan 2022 dan Usul Kumpulan Wang Pembangunan 2022 kira-kira 12.23 tengah hari apabila bertindak mengeluarkan ayam segar dari bungkusan beg di tempat duduknya.

Beliau berkata tindakan itu dilakukan kerana isu harga ayam yang membebankan rakyat ketika ini dilihat seolah-olah tiada tindakan serius daripada pihak berkuasa dan tidak melihat usaha dilakukan exco terlibat seperti mengadakan pertemuan bersama peruncit serta pengusaha bagi menangani masalah sebenar rakyat.

Tindakannya memegang ayam beberapa minit itu menimbulkan suasana lucu di dalam Dewan malah ada antara Ahli Dewan Undangan Negeri yang mencelah dengan mengatakan “ayam itu letaklah…balik buat rendang” selain Hasnul Zulkarnain Abd Munaim (Bebas-Titi Serong) yang mempersoalkan sama ada rakyat bersedia menghadapi harga mentah ayam terutama apabila musim perayaan. – Bernama


Rakyat makin terseksa, kerajaan sila henti lengahkan masa

Oleh Ainul Illia Meor Suzurudin

BANGI, 7 Zulkaedah 1442H, Jumaat – Datuk Seri Takiyuddin Hassan sepatutnya mengambil sikap menyarankan Perdana Menteri agar mengadakan persidangan Parlimen secara segera, bukan membalas dengan pandangan beliau yang seakan-akan mahu bertangguh daripada melaksanakan titah Yang Di-Pertuan Agong.

Pemerhati politik, Shahbudin Embun berkata, daripada kenyataan Menteri di Jabatan Perdana Menteri (Parlimen dan Undang-Undang) itu, dapat dirumuskan bahawa dirinya seakan menidakkan apa yang dititahkan oleh Yang di-Pertuan Agong dan Raja-raja Melayu.

Beliau berkata, sepatutnya kerajaan Perikatan Nasional (PN) mengambil sikap lebih telus dengan menerima hakikat bahawa keadaan rakyat dan negara sudah semakin teruk.

“Dalam hal ini, Parlimen perlu bersidang segera bagi membincangkan segala isu dan masalah yang berkaitan dengan COVID-19.

“Janganlah diberikan lagi pelbagai alasan yang sudah muak didengar oleh kita semua. Sudah sampai masanya kita berhenti melengah-lengahkan lagi masa.

“Istana melihat penggunaan perlembagaan dan demokrasi adalah alat yang paling tepat untuk menyelamatkan Malaysia daripada pandemik COVID-19.

“Bagi saya ia adalah sesuatu yang perlu dilakukan; kerana sejak Malaysia dilahirkan, kita menggunakan metod ini untuk keluar daripada krisis,” katanya kepada Ismaweb.net, hari ini.

Mengulas lanjut, Shahbudin berkata, Seri Paduka Baginda telah menegaskan bahawa Malaysia sebagai sebuah negara mengamalkan sistem demokrasi yang berteraskan prinsip Keluhuran Perlembagaan.

Maka dengan itu, setiap cabang pentadbiran negara sama ada pihak eksekutif, kehakiman mahupun Parlimen haruslah sentiasa akur kepada prinsip itu, katanya.

Beliau menegaskan, Parlimen merupakan tempat yang sewajarnya untuk berdebat dan membincangkan segala usaha pemulihan yang sedang dan bakal diusahakan nanti.

“Hanya di Parlimen yang membolehkan Ordinan-ordinan Darurat dan Pelan Pemulihan Negara dibahaskan oleh ahli Dewan Rakyat.

“Parlimen juga berfungsi untuk ‘menyemak dan mengimbangi’ peranan badan lain bagi memastikan segala tindakan atau keputusan dibuat berdasarkan lunas Perlembagaan Persekutuan dan undang-undang berkaitan.

“Biarlah ada ketelusan, kerana melakukan atau melaksanakan sesuatu kerja tanpa semak imbang boleh menyebabkan usaha yang cuba dilaksanakan itu akan dipersoalkan dan menimbulkan pula isu integriti,” tegasnya.


KPT buka fasa kemas kini UPUOnline mulai 15 Jun

PUTRAJAYA, 29 Syawal 1442H, Khamis  – Lepasan Sijil Pelajaran Malaysia (SPM) 2020 boleh mula mengemas kini pilihan program pengajian masing-masing menerusi UPUOnline yang dibuka untuk dikemas kini selama tujuh hari bermula 12 tengah hari  pada 15 Jun ini hingga 5 petang, 21 Jun.

Menurut kenyataan Kementerian Pengajian Tinggi (KPT) hari ini, pemohon boleh mengemas kini semua pilihan program pengajian berdasarkan keputusan SPM 2020 kecuali bagi program pengajian yang telah dipanggil temu duga atau ujian.

“Hebahan keputusan permohonan UPUOnline lepasan SPM Sesi Akademik 2021/2022 dijangka dibuat pada minggu ketiga Julai ini,” kata KPT.

Serentak dengan pembukaan fasa pengemaskinian itu, KPT akan melaksanakan program Jom Masuk IPT Virtual 2021 (JMIPT Virtual 2021) dengan kerjasama Universiti Malaya, bagi memastikan penyampaian maklumat berkaitan akses pendidikan tinggi tidak terjejas walaupun negara sedang berdepan pandemik COVID-19.

Menurut KPT, program itu membabitkan penyertaan semua universiti awam, politeknik, kolej komuniti, Institusi Latihan Kemahiran Awam, Agensi Kelayakan Malaysia, Perbadanan Tabung Pendidikan Tinggi Nasional dan Bahagian Biasiswa KPT.

Program itu terbahagi kepada dua fasa iaitu fasa pertama mulai 15 hingga 21 Jun ini yang dikhususkan kepada pemohon lepasan SPM, manakala fasa dua bermula 8 hingga 12 Ogos, khusus untuk pemohon lepasan Sijil Tinggi Persekolahan Malaysia atau setarafnya, kata KPT.

Menerusi jaringan komunikasi sedia ada iaitu talian hotline, sistem maklum balas dan e-mel rasmi sepanjang program berlangsung, KPT berkata JMIPT Virtual 2021 menyediakan 29 slot webinar, sesi ‘live chat’ serta konsultasi secara berkelompok dan individu oleh pempamer secara maya. -Bernama


PAS nasihat Zahid Hamidi henti dulu ‘politiking’

BANGI, 12 Zulkaedah 1443H, Ahad – PAS menasihatkan Presiden UMNO, Datuk Seri Ahmad Zahid Hamidi supaya berhenti berpolitik buat sementara waktu, terutama dalam mendesak Perdana Menteri menyegerakan Pilihan Raya Umum Ke-15 (PRU15).

Ketua Penerangan PAS, Khairil Nizam Khirudin berkata, Ahmad Zahid sepatutnya memberi tumpuan dalam membantu Datuk Seri Ismail Sabri Yaakob mencari penyelesaian kepada masalah yang dihadapi dari aspek ekonomi.

“PAS menyeru kepada Presiden UMNO untuk berhenti seketika ‘berpolitiking’ kerana takut dengan bayang-bayang sendiri dan kehilangan jawatan.

“Seharusnya beliau berikan tumpuan bagi menggerakkan jentera UMNO untuk bersama dengan Perdana Menteri dan kerajaan hari ini dalam usaha menyelesaikan masalah rakyat terutama dalam hal ekonomi yang menekan akhir-akhir ini,” katanya dalam kenyataan, hari ini.

Khairil Nizam menegaskan, masalah utama yang dihadapi negara hari ini bukanlah isu parti mana atau siapa yang perlu dominan, tetapi krisis ekonomi.

“Peningkatan inflasi ketika ini memberi impak kepada rakyat terutama golongan berpendapatan rendah,” katanya.

Atas dasar itu, beliau menggesa Ahli Majlis Tertinggi UMNO menasihati presiden parti itu supaya tidak memberi tekanan dalam menyegerakan pilihan raya.

“Sebagai ketua parti besar orang Melayu yang berpengalaman, Presiden UMNO harus berjiwa besar bersama-sama kerajaan untuk teruskan agenda kesejahteraan rakyat dan bukan meletakkan kepentingan diri sendiri sebagai keutamaan,” katanya.

Mengulas lanjut, Khairil berkata, tujuan PAS menyokong kerajaan hari ini demi memastikan kebajikan rakyat terpelihara dan negara dapat ditadbir dengan lebih baik berbanding Pakatan Harapan (PH).

Beliau dalam masa sama menggesa supaya tidak mengheret rakyat dalam konflik perebutan kuasa.

“Seperti mana Presiden UMNO mahu menangguhkan pemilihan parti demi perpaduan dan kestabilan UMNO begitulah juga hasrat kerajaan pada hari ini untuk meletakkan kestabilan negara sebagai keutamaan tertinggi.

“Jangan dihancurkan kepercayaan rakyat dan parti-parti lain dalam kerajaan hanya untuk menyelamatkan diri sendiri,” katanya.

“Berikan sokongan tidak bersyarat kepada YAB Perdana Menteri untuk beliau dan Kabinet beliau pulihkan negara ini dan membawa Malaysia ke tahap yang lebih tinggi,” katanya.

Sebelum ini, Ahmad Zahid menempelak kenyataan Presiden PAS, Datuk Seri Abdul Hadi Awang yang menyifatkan tindakan UMNO meminta agar menyegerakan PRU15 sebagai gila kuasa.

Sebaliknya dakwa Ahli Parlimen Bagan Datuk itu, kenyataan Abdul Hadi itu hanya disebabkan PAS bimbang kehilangan kerusi Parlimen sekiranya PRU 15 diadakan segera.


Khaled minta pengundi tegar UMNO tak sia-siakan undi

MUAR, 15 Safar 1445H, Jumaat – UMNO mengharapkan pengundi tegar parti itu tidak mensia-siakan undi mereka dengan ‘tersalah pilih’ pada Pilihan Raya Kecil (PRK) Dewan Undangan Negeri (DUN) Simpang Jeram dan Parlimen Pulai, pada 9 September ini

Naib Presiden UMNO, Datuk Seri Mohamed Khaled Nordin berkata, walaupun keputusan pada PRK itu tidak akan mengubah kerajaan Pusat mahupun kerajaan negeri, namun wakil rakyat yang dipilih perlulah selari dengan kedua-dua kerajaan berkenaan bagi membolehkan momentum pembangunan diteruskan.

“Pengundi tidak sewajarnya mensia-siakan undinya pilih wakil rakyat tak berkesan, empat tahun duduk relaks…tak payah balik, tak payah tengok pengundi, tak payah selesai masalah.

“Tetapi kalau kita pilih wakil rakyat yang ada hubungan dengan kerajaan, tiada alasan untuk dia tidak membantu rakyat. Kita nak pilih seorang wakil rakyat yang betul-betul berkesan boleh berkhidmat kepada rakyat,” katanya yang juga Pengerusi Badan Perhubungan UMNO Johor.

Pada masa sama, beliau yakin pengundi Barisan Nasional di Simpang Jeram dan Pulai memahami kepentingan menjayakan konsep perpaduan yang diterapkan oleh Kerajaan Perpaduan ketika ini, demi kemakmuran negara yang mempunyai pelbagai kaum dan agama.

“Kita perlu ambil manfaat daripada kepelbagaian itu untuk membawa lebih kemajuan untuk negara,” katanya kepada pemberita selepas mengadakan walkabout di sekitar Taman Jeram Mulia, dekat sini, semalam.

PRK Parlimen Pulai dan DUN Simpang Jeram diadakan berikutan kematian penyandang kedua-dua kerusi tersebut Datuk Seri Salahuddin Ayub, pada 23 Julai lepas.

Suruhanjaya Pilihan Raya (SPR) menetapkan PRK bagi kedua-dua kerusi itu diadakan serentak dengan hari pengundian awal pada 5 September, diikuti hari pengundian 9 September. – Bernama


Kanak-kanak maut jatuh dari tingkat 10

LABUAN, 15 Zulhijjah 1444H, Selasa – Seorang kanak-kanak perempuan berusia 12 tahun maut dipercayai terjatuh dari tingkat 10 sebuah kondominium awal pagi ini.

Ketua Polis Labuan, Supt Ahmad Jawila berkata, mayat kanak-kanak itu ditemukan di tingkat satu oleh penduduk kondominium berkenaan.

Beliau berkata kanak-kanak itu dipercayai terjatuh kira-kira 5.28 pagi dan kematiannya disahkan oleh pegawai perubatan yang tiba di tempat kejadian pada 7.42 pagi.

Katanya, siasatan awal mendapati kejadian tidak melibatkan unsur jenayah dan kematian diklasifikasikan sebagai mati mengejut.

“Mayat dihantar ke Hospital Labuan untuk bedah siasat,” katanya. – Bernama


170 lembu, 32 kambing Projek Korban, Akikah di 6 buah negara

BANGI, 28 Zulhijjah 1441H, Selasa – Sebanyak 170 ekor lembu dan 32 ekor kambing telah disembelih untuk pelaksanaan ibadah korban tahun ini, menerusi Projek Korban dan Akikah Yayasan Ikhlas.

Projek berkenaan telah dilaksanakan di enam buah negara termasuk Malaysia (Sabah dan Sarawak), Thailand, Aceh, Kemboja, Bangladesh dan India.

Pengerusi Yayasan Ikhlas, Datuk Mohd Rosli Ramli berkata, projek berkenaan menjadi program tradisi yang dilaksanakan pertubuhan itu sejak 2013.

“Sebanyak enam buah negara menerima manfaat dari daging korban yang dikumpulkan dari rakyat Malaysia pada tahun ini. Yayasan Ikhlas telah berjaya mengumpul lebih 1,100 bahagian lembu Korban dan Akikah daripada orang ramai dan juga badan korporat.

“Bencana COVID-19 yang melanda dunia tidak menghalang projek Korban dan Akikah dilaksanakan. Ia terus dijalankan dengan mematuhi SOP pergerakan di setiap kawasan.

“Walaupun Yayasan Ikhlas tidak bergerak ke luar negara, projek korban dilaksanakan oleh rakan-rakan NGO di kawasan setempat dengan baik,” katanya.

Mohd Rosli berkata, kira-kira 12,380 buah keluarga miskin, fakir dan mualaf telah menerima daging-daging korban hasil penyertaan rakyat Malaysia yang peduli dan prihatin.

Beliau berkata, meskipun jumlah penyertaan berkurang berbanding tahun lalu, namun sokongan rakyat negara ini untuk melaksanakan ibadah korban ke atas individu yang memerlukan masih kuat dan utuh, walaupun ketika dunia menghadapi wabak COVID-19.

“Kami di Yayasan Ikhlas mengucapkan jutaan terima kasih yang tak terhingga kepada orang ramai dan badan korporat yang bersama kami.

“Semoga Allah terima segala amal-amal ini dan menjadikan ia saham untuk kita menuju syurga Allah kelak,” katanya.

India merekodkan permintaan penyertaan tertinggi dalam Projek Korban dan Akikah, di mana sebanyak 60 ekor lembu berjaya dikumpul dan diagihkan kepada komuniti Islam yang berada di negara itu.

Projek itu dijalankan dengan kerjasama Malaysian Relief Agency (MRA).

Selain itu, Bangladesh berjaya mengumpul sebanyak 52 ekor lembu dan 32 ekor kambing dalam projek sama.

Kedua-kedua jenis haiwan korban itu disembelih sebelum diagihkan kepada fakir miskin dan pelarian Rohingya di Bangladesh.

Badan bukan kerajaan (NGO) Aman Palestin turut bersama Yayasan Ikhlas dalam menjayakan misi kali ini.


Israel tutup Tebing Barat, lintasan Gaza sempena cuti Yahudi

RAMALLAH, 21 Rabiulawal 1445H, Sabtu – Pihak berkuasa Israel menutup sepenuhnya wilayah Palestin selama dua hari sempena cuti Yahudi, Simchat Torah.

Penyelaras Aktiviti Kerajaan di Wilayah, Ghassan Alyan berkata, penutupan itu sepenuhnya di Tebing Barat, termasuk lintasan Gaza ketika cuti Simchat Torah.

Ia dibuat berdasarkan penilaian keselamatan dan arahan peringkat politik, bermula tengah malam Khamis dan berakhir tengah malam Sabtu.

Tentera Israel mendakwa, sepanjang tempoh itu, pihaknya hanya membenarkan kes perubatan dan kemanusiaan melalui pusat pemeriksaan dengan syarat memiliki kelulusan awal.

Penutupan Israel adalah yang ketiga dalam tempoh kurang daripada sebulan, membabitkan cuti Tahun Baru Yahudi (18 September) dan 29 September untuk cuti Sukkot.

Ketika cuti Yahudi, protes mungkin berlaku antara penduduk Palestin dan peneroka haram Israel yang biasanya menyerbu kompleks Masjid Al-Aqsa di Timur Baitulmaqdis dan melakukan ritual provokasi di tapak suci umat Islam itu.- Agensi


Arab Saudi kecam serangan bom di masjid Pakistan

RIYADH, 2 Syaaban 1443H, Sabtu – Arab Saudi mengecam sekeras-kerasnya serangan bom yang menyasarkan sebuah masjid di bandar Peshawar, barat laut Pakistan pada Jumaat.

Kementerian Luar menekankan posisi kerajaan menentang ‘tindakan menyasarkan tempat ibadat, keganasan ke atas orang awam dan mengorbankan nyawa mangsa yang tidak bersalah’.

Menurutnya, Riyadh menyokong Pakistan menentang semua bentuk keganasan dan ekstremisme.

Serangan pengebom berani mati itu – yang didakwa dilakukan Daesh – mengorbankan sekurang-kurangnya 56 orang dan mencederakan 194 yang lain di sebuah masjid ketika solat Jumaat.

Serangan tersebut disifatkan paling mengerikan di negara itu sejak 2018.

Kementerian merakamkan ucapan takziah dan simpati kepada keluarga mangsa bahkan kerajaan serta rakyat Pakistan mendoakan mereka yang cedera cepat sembuh.

Sementara itu, Emiriah Arab Bersatu (UAE) mengeluarkan kenyataan mengutuk serangan tersebut dan menegaskan ia menolak semua bentuk keganasan yang bertujuan untuk menjejaskan keselamatan dan kestabilan serta tidak konsisten dengan nilai atau prinsip kemanusiaan.

Kuwait mengesahkan solidaritinya dengan Pakistan dan sokongan terhadap semua langkah yang diambil untuk mengekalkan keselamatan dan kestabilannya, sementara Mesir serta Jordan turut mengeluarkan kenyataan sama mengutuk serangan berkenaan.

Pertubuhan Kerjasama Islam (OIC) berkata, ia menyokong kerajaan Pakistan dalam berhadapan keganasan. – Agensi

Pautan terdahulu;


Tiada halangan PBT di Perak guna tulisan jawi

IPOH, 19 Syaaban 1443H, Selasa – Kerajaan negeri Perak tidak pernah menghalang mana-mana pihak berkuasa tempatan (PBT) di negeri ini memasang papan tanda nama jalan dan premis perniagaan dalam tulisan Jawi.

Pengerusi Jawatankuasa Perumahan, Kerajaan Tempatan dan Pelancongan negeri, Datuk Nolee Ashilin Mohammed Radzi berkata, pelaksanaan tulisan Jawi itu telah pun dilakukan di dua PBT iaitu Majlis Perbandaran Kuala Kangsar (MPKK) serta Majlis Daerah Batu Gajah.

“Saya difahamkan oleh Yang Dipertua kedua-dua PBT perkara itu telah dibawa dalam mesyuarat penuh dan dipersetujui oleh wakil daripada Ahli Majlis. (Sesi) Libat urus juga telah dibuat dengan peniaga bukan Melayu untuk melakukan perkara tersebut.

“Kerajaan negeri tidak mempunyai halangan jika PBT telah mendapat sokongan daripada penduduk, setakat ini saya tidak mendapat apa-apa aduan berkenaan bantahan tentang perkara itu (tulisan Jawi),” katanya.

Nolee Ashilin berkata demikian kepada pemberita selepas merasmikan Jerayawara Dasar Kebudayaan Negara (DAKEN) dan Hari Seniman Negara Peringkat Negeri Perak yang turut dihadiri Timbalan Setiausaha Bahagian, Bahagian Dasar Kebudayaan, Kementerian Pelancongan, Seni dan Budaya Munawati Yaacob di Auditorium Jabatan Kebudayaan dan Kesenian Negara (JKKN) Perak.

Sebelum ini, media melaporkan MPKK mengorak langkah bagi pembudayaan tulisan Jawi untuk menghiasi kawasan sekitar daerah tersebut.

Yang Dipertuanya, Zulqarnain Mohamad berkata, pihaknya menerima banyak maklum balas positif daripada pengendali premis komersial di daerah berkenaan berhubung langkah yang diambil agensi itu bagi memenuhi hasrat tersebut.-  Bernama


Bayi baru lahir masih bertali pusat dicampak dari tingkat dua

IPOH, 27 Zulkaedah 1441H, Ahad – Seorang bayi lelaki yang masih bernyawa dan bertali pusat dipercayai baru dilahirkan ditemukan berlumuran darah di bumbung sebuah rumah teres dua tingkat di Taman Seri Dermawan, Bercham.

Ketua Polis Daerah Ipoh ACP A. Asmadi Abdul Aziz, berkata, pihaknya menerima panggilan mengenai penemuan bayi itu pada jam 12.35 tengah hari semalam daripada orang awam.

Beliau berkata, bayi itu telah dicampak oleh seorang remaja perempuan berumur 16 tahun dari tingkap biliknya yang terletak di tingkat dua dengan ketinggian kira-kira sembilan meter.

“Seorang saksi yang juga jiran suspek mendengar bunyi kuat yang terjatuh di bahagian bumbung rumahnya dan kemudian menemukan bayi berkenaan sebelum bertindak menghubungi pihak polis untuk tindakan lanjut,” katanya ketika dihubungi di sini, malam tadi.

Menurutnya, pemeriksaan di bilik suspek yang masih belum ke sekolah kerana baru sebulan berpindah ke rumah berkenaan dari Batu Caves, Selangor mendapati terdapat kesan tompokan darah pada gerigi tingkap serta cadar biliknya.

A. Asmadi berkata, bayi itu berada dalam keadaan kritikal dan mengalami kecederaan pada bahagian kepala dan kini dirawat di Unit Rawatan Rapi Neonatal, Kompleks Wanita, Kanak-Kanak dan Kardiologi, Hospital Raja Permaisuri Bainun di sini.

“Suspek telah dibawa ke hospital sama untuk menerima rawatan lanjut…keterangan lanjut masih belum diterima kerana remaja itu dalam keadaan lemah akibat mengalami pendarahan selepas melahirkan bayi berkenaan,” katanya.

Katanya, soal siasat ke atas ibu dan dua adik suspek mendapati mereka tidak mengetahui tentang kehamilan remaja itu, malah semasa kejadian dia tidak menunjukkan sebarang petanda mahu melahirkan anak sebaliknya hanya memberitahu baru sahaja datang haid.

Beliau berkata, saksi-saksi kes berkenaan akan dipanggil ke Ibu Pejabat Polis Daerah Ipoh untuk dirakam percakapan bagi membantu siasatan lanjut. – Bernama


Kembalikan semula UPSR, PT3 bergantung laporan PPPM 2025

NIBONG TEBAL, 1 Jamadilakhir 1444H, Ahad – Kementerian Pendidikan (KPM) memaklumkan keputusan sama ada mengembalikan semula Ujian Pencapaian Sekolah Rendah (UPSR) dan Pentaksiran Tingkatan Tiga (PT3), bergantung kepada hasil pembentangan laporan Pelan Pembangunan Pendidikan Malaysia 2025 (PPPM 2025) yang akan tamat tiga tahun lagi.

Menteri Pendidikan, Fadhlina Sidek berkata, sebarang keputusan untuk kembalikan peperiksaan itu, perlu merujuk kepada fakta dan data yang dikumpul sepanjang tempoh PPPM 2025, dan bukan kepada kecenderungan sedia.

“Kita faham keprihatinan ibu bapa, susulan anak-anak tidak menduduki peperiksaan dan sebenarnya isu ini sudah melalui proses sangat panjang dengan pihak berkepentingan, ibu bapa dan guru-guru sebelum memutuskan untuk memansuhkan UPSR.

“Jadi kita kena bentangkan dahulu hasil laporan PPPM 2025 untuk melaksanakan penambahbaikan sistem pendidikan dan laporan tersebut akan menunjukkan keberhasilan melibatkan peperiksaan dan proses pembelajaran anak-anak,” katanya kepada pemberita di sini hari ini.

Beliau yang juga Ahli Parlimen Nibong Tebal, ditemui selepas hadir hari bersama rakyat Nibong Tebal di Pusat Khidmat Ahli Parlimen Nibong Tebal, di sini.

PPPM yang dilancarkan pada 2013, bakal tamat pada 2025.

Fadhlina berkata demikian ketika diminta mengulas berhubung sama ada peperiksan UPSR dan PT3 akan dilaksanakan semula dalam masa terdekat, ekoran ramai ibu bapa menuntut agar ia dikembalikan dalam sistem pendidikan negara.

Mengulas lanjut, Fadhlina berkata, setakat ini pendirian KPM ialah ingin memperkukuhkan Pentaksiran Berasaskan Sekolah (PBS) bagi penambahbaikan, kemajuan dan potensi pelajar berbanding peperiksaan, malah ia sebagai proses ansur maju kanak-kanak secara holistik yang ia tidak tumpu kepada satu aspek sahaja.

“Pendirian KPM sekarang nak kukuhkan PBS yang sedia ada melalui pengenalan ujian akhir akademik dan bukan macam UPSR atau PT3, yang tidak mahu terlalu fokus kepada peperiksaan. Jadi dalam hal ini, kena bagi sedikit ruang dan masa, kita akan lihat hasil pembentangan PPPM 2025,” katanya.

Sementara itu, beliau berkata, KPM juga komited memastikan takwim sesi persekolahan yang dianjak kepada Mac sejak tahun lepas, akan dikembalikan semula kepada jadual asal iaitu Januari tidak lama lagi.

Bagaimanapun, Fadhlina berkata, perkara berkenaan masih belum boleh dilaksanakan tahun hadapan, memandangkan perlu menyelesaikan pelbagai justifikasi mengikut Akta Pendidikan 1996.

“Kita akan balik ke Januari, jangan risau kerana saya tahu ramai ibu bapa tertunggu-tunggu dan meminta kementerian untuk kembalikan permulaan sesi persekolahan seperti biasa, cuma terdapat beberapa isu yang perlu diselesaikan terlebih dahulu.

“Sebagai contoh, jumlah hari bersekolah seperti yang termaktub dalam Akta Pendidikan 1996 hendaklah tidak kurang daripada 190 hari, selain itu, kita turut perlu mengambil kira takwim bagi sekolah-sekolah di negeri Kumpulan A dan B,” katanya.

Fadhlina berkata perubahan semula takwim persekolahan juga perlu mengambil jadual peperiksaan Sijil Pelajaran Malaysia (SPM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM) serta faktor ekonomi setempat dan banjir pada hujung tahun.

“Kami bimbang akan berlaku kacau ganggu terhadap proses pendidikan anak-anak selain mengambil kira peperiksaan SPM, STPM dan STAM,” katanya.

Sebelum ini, sesi persekolahan berubah susulan penularan wabak COVID-19 yang melanda negara dan pelaksanaan Perintah Kawalan Pergerakan (PKP), yang menyebabkan takwim persekolahn bagi 2022/2023 bermula pada Mac 2022.

Takwim bagi sesi persekolahan 2023/2024 akan bermula pada 10 dan 11 Mac tahun hadapan mengikut negeri. – Bernama


Kes cacar monyet terus dilaporkan di Sepanyol, Kanada, AS

MADRID, 26 Syawal 1443H, Jumaat – Jumlah kes cacar monyet di Sepanyol meningkat kepada 84 pada Khamis selepas Kementerian Kesihatan melaporkan 25 lagi kes baharu.

Menurut kementerian, semua yang dijangkiti mengalami “gejala ringan” dan kini menjalani kuarantin di rumah.

Majoriti kes dilaporkan di Madrid selain di Kepulauan Canary, Basque dan Andalusia, lapor Xinhua.

Sementara itu di Kanada, Agensi Kesihatan Awam mengesahkan 10 lagi kes cacar monyet dilaporkan.

Menurut PHAC sebelum ini 16 kes telah dilaporkan menjadikan jumlah keseluruhan setakat ini 26 kes.

“Kemungkinan kes akan meningkat dalam beberapa hari akan datang memandangkan Makmal Mikrobiologi PHAC terus menerima sampel untuk diuji,” menurut PHAC dalam satu kenyataan.

Di Amerika Syarikat pula sembilan kes cacar monyet disahkan di tujuh negeri, menurut Pusat Kawalan dan Pencegahan Penyakit (CDC).

Sembilan kes itu dikesan di California, Florida, Massachusetts, New York, Utah, Virginia dan Washington.

Kes cacar monyet yang menjangkiti manusia kini sudah dilaporkan di lebih 20 negara di dunia. – Bernama


Undi Belanjawan 2021 hari ini

KUALA LUMPUR, 10 Rabiualkhir 1442H, Khamis – Pengundian untuk meluluskan Belanjawan 2021 pada peringkat dasar yang dijadual selepas penggulungan oleh Kementerian Kewangan menjadi tumpuan utama persidangan Dewan Rakyat hari ini.

Sekiranya masa mengizinkan, undian Rang Undang-undang Perbekalan 2021 akan dijalankan sejurus selepas baki sembilan menteri membuat penggulungan bagi kementerian masing-masing yang dijadual selesai hari ini.

Belanjawan 2021 merupakan belanjawan pertama kerajaan Perikatan Nasional pimpinan Perdana Menteri, Tan Sri Muhyiddin Yassin selepas mengambil alih pentadbiran kerajaan pusat pada Mac lepas.

Sebanyak RM322.5 bilion diperuntukkan di bawah belanjawan berkenaan untuk perbelanjaan negara tahun hadapan.

Selain itu, menurut Aturan Urusan Mesyuarat, isu kawalan sempadan antarabangsa antara yang dijangka dijawab dalam Waktu Pertanyaan-pertanyaan Menteri susulan insiden serangan terhadap dua anggota Pasukan Gerakan Am (PGA) yang bertugas di pos sempadan Malaysia-Thailand di Padang Besar, Perlis, awal pagi Selasa. – Bernama


KDN haramkan filem Mentega Terbang

BANGI, 27 Safar 1445H, Rabu – Kementerian Dalam Negeri (KDN) mewartakan perintah larangan terhadap penayangan dan publisiti filem kontroversi, Mentega Terbang di seluruh negara.

Perintah menerusi Warta Kerajaan P.U (A) 2662 Akta Penapisan Filem 2002 Perintah Penapisan Filem (Larangan) 2023 bertarikh 21 Ogos itu, ditandatangani Menteri KDN, Datuk Seri Saifuddin Nasution.

“Menteri melarang penayangan, pempameran, pengedaran, pemilikan, penyebaran atau penjualan filem yang diperihalkan dalam jadual yang bertentangan dengan kepentingan awam di seluruh Malaysia.

“Bagi maksud perintah ini, filem yang disebut dalam subperenggan hendaklah termasuk bahan publisiti filem itu,” menurut warta berkenaan.

Berdasarkan warta, jadual yang dimaksudkan merujuk kepada tajuk filem iaitu Mentega Terbang arahan Khairil Anwar, terbitan Anamolist Production dan Meng Kheng Entertainment.

Filem ‘Mentega Terbang’ yang menyentuh perbezaan dan persamaan agama utama di Malaysia dan dilaporkan berada dalam talian sejak 2021, mendapat kritikan orang ramai dan juga artis.

Ia mengisahkan remaja berusia 16 tahun bernama Aishah tertarik kepada agama yang mempercayai konsep kelahiran semula selepas kematian menjadi makhluk lain sebagai balasan.

Malah ada babak yang menunjukkan ayah Aishah berfahaman liberal tidak menyekat anaknya itu murtad selepas mengkaji pelbagai kitab agama lain konon mencari jawapan.


Onn Hafiz digesa segera lulus Enakmen Anti Lompat Parti

BANGI, 13 Syaaban 1443H, Rabu – Baru sehari dilantik sebagai Menteri Besar Johor, Datuk Onn Hafiz Ghazi diingatkan supaya menyegerakan proses kelulusan Enakmen Anti Lompat Parti.

Saranan itu dinyatakan oleh Ahli Majlis Tertinggi UMNO, Datuk Seri Azalina Othman Said yang menyifatkan langkah tersebut adalah Ikhtiar Barisan Nasional (BN) Johor yang digariskan dalam manifesto Pilihan Raya Negeri (PRN) Johor, baru-baru ini.

“Tahniah Datuk Onn Hafiz atas pelantikan sebagai Menteri Besar Johor ke-19.

“Jangan lupa ya Ikhtiar Manifesto; Enakmen Anti Lompat Parti yang akan menjadi Agenda Reformasi Politik.

“Jangan lambat, takut ada katak melompat dan tak cukup Ahli Dewan Undangan Negeri (ADUN) nak sokong dalam Dewan Undangan Negeri (DUN),” katanya dalam ciapan di akaun Twitternya, hari ini.

1 Mac lalu, persempadanan semula kawasan pilihan raya serta menyegerakan Enakmen Anti Lompat Parti menjadi agenda utama BN Johor sekiranya mendapat mandat dua pertiga pada PRN Johor.

Pengerusi BN Johor, Datuk Seri Hasni Mohammad ketika mengumumkan Ikhtiar BN Johor berkata, tumpuan tersebut mengambil kira kedudukan dua agenda transformasi politik terbabit yang dianggap penting bagi memastikan kestabilan politik di negeri ini.

Onn Hafiz sebelum ini merupakan Naib Ketua Bahagian UMNO Simpang Renggam, yang memenangi kerusi Dewan Undangan Negeri (DUN) Machap pada Pilihan Raya Negeri (PRN) Johor dengan majoriti 6,543 undi.

Beliau menggantikan Datuk Seri Hasni Mohammad, yang dilantik sebagai Menteri Besar ke-18 pada 28 Februari 2020.


Kapal bawa 26,000 tan jagung dari Ukraine tiba di Selat Bosphorus

ANKARA, 5 Muharram 1444H, Rabu – Kapal pertama yang membawa bijirin dari Ukraine tiba di Selat Bosphorus, semalam.

Kapal Razoni yang membawa muatan 26,000 tan jagung akan menjalani pemeriksaan awal pagi ini sebelum meneruskan perjalanan ke Lubnan.

Kapal berkenaan berlepas dari Pelabuhan Odesa di Ukraine 1 Ogos lalu menuju ke Tripoli di Lubnan melalui Perairan Turki.

Kapal yang menggunakan bendera Sierra Leone akan menjalani pemeriksaan bagi bahan terlarang oleh pasukan keselamatan Ukraine, Russia,Turki dan Pertubuhan Bangsa-Bangsa Bersatu (PBB) sebelum transit melalui Selat Bosphorus.

Russia sebelum ini menyekat pelabuhan Ukraine sejak menawan negara itu Februari lalu sekali gus memberi kesan kepada kekurangan makanan di peringkat global.

Menerusi perancangan yang dimeterai antara Turki dan PBB, bulan lalu, kedua-dua pihak bersetuju aktiviti eksport disambung semula.

Ukraine menjelaskan, kapal tentera laut akan menggunakan kapal kargo dan melalui perairan yang selamat.

Sementara itu Presiden Ukraine, Volodymyr Zelensky berhasrat eksport bijirin kembali beroperasi dan berterusan seperti sedia kala.

“Matlamat kami apabila sebuah kapal meninggalkan pelabuhan akan ada kapal-kapal lain tiba dan meneruskan perjalanan dan menjadikan aktiviti eksport kembali beroperasi seperti sebelum ini,” katanya.

Malah, pemimpin utama negara itu berharap, keadaan berkenaan bukan sahaja menyelesaikan masalah keselamatan makanan di peringkat global tetapi juga memberi peluang kepada petani Ukraine meneruskan hasil tuaian pada masa akan datang. – Agensi


Tidak perlu kelulusan kerajaan negeri, PDRM masuk ke Sabah mulai Isnin

KOTA KINABALU, 23 Rabiulawal 1443H, Sabtu – Jawatankuasa Pengurusan Bencana COVID-19 Sabah hari ini memutuskan, tiada lagi keperluan mendapatkan kelulusan kemasukan daripada kerajaan negeri Sabah dan Polis Diraja Malaysia untuk mereka bukan berasal dari Sabah bermula Isnin ini.

Menteri Kerajaan Tempatan dan Perumahan Sabah, Datuk Masidi Manjun berkata, sehubungan itu hanya dua syarat yang perlu dipatuhi bagi kemasukan ke Sabah iaitu lengkap menerima vaksin COVID-19 dan keputusan ujian saringan Rapid Test Kit (RTK) negatif.

Jurucakap COVID-19 Sabah itu berkata, langkah berkenaan selaras dengan keputusan kerajaan negeri membenarkan rentas negeri bermula Isnin depan.

“Kemaskini SOP (prosedur operasi standard) akan diumum kemudian,” katanya dalam kenyataan di sini hari ini.

Pada 13 Oktober lepas, Ketua Menteri, Datuk Hajiji Noor dilaporkan sebagai berkata, kerajaan negeri bersetuju membenarkan rentas negeri berkuat kuasa Isnin ini, dan kemasukan ke Sabah meliputi lawatan sosial dan pelancongan adalah dibenarkan dengan beberapa syarat. – Bernama


Apa cerita kes penceroboh haram Musang King?

BANGI, 22 Syaaban 1442H, Ahad – Hampir tiga bulan, isu pencerobohan tanah kerajaan negeri Pahang yang dijadikan ladang durian haram di Raub, seolah-olah sunyi tanpa apa-apa perkembangan.

Keadaan ini dapat dilihat selepas Mahkamah Rayuan pada 5 Januari lalu membenarkan permohonan 204 pekebun durian Musang King di sekitar Raub untuk menangguhkan notis arahan pengosongan tanah yang dikeluarkan oleh kerajaan Pahang sehingga rayuan mereka diselesaikan.

Berikutan itu, pemerhati politik Prof Dr Zainur Rashid Zainuddin mengimbas kembali hukuman yang dijatuhkan terhadap seorang bekas tentera kerana didapati bersalah menceroboh hutan simpan kekal tanpa kebenaran pada tahun 2014.

“Sunyi. Jangan dilupakan kes seorang pesara tentera dahulu.

“Dia dipenjarakan selama dua tahun dan denda RM50,000 kerana menceroboh hutan.

“Bagaimana pula dengan kes pencerobohan 4,400 hektar tanah milik kerajaan di Raub Pahang, apa cerita?,” soalnya menerusi catatan di Facebook hari ini.

Sebelum ini, Hakim Mahkamah Tinggi Kuantan, Datuk Zainal Azman Ab Aziz menolak permohonan pekebun itu untuk mendapatkan kebenaran semakan kehakiman terhadap notis arahan pengosongan tanah berkenaan.

Hakim terbabit berpendapat pekebun itu tidak seharusnya membuat permohonan itu kerana notis pengosongan yang dikeluarkan pentadbir tanah bukanlah satu keputusan atau tindakan boleh disemak di mahkamah.

Selain itu, mahkamah mendapati pekebun terbabit adalah penceroboh di tanah berkenaan dan tidak mempunyai locus standi (hak di sisi undang-undang) untuk memfailkan permohonan semakan kehakiman.

Pekebun memfailkan permohonan bagi mendapatkan kebenaran menyemak notis pengosongan tanah yang ditanam pokok durian Musang King di sekitar Raub, termasuk di Sungai Ruan, Sungai Chalit, Sungai Klau yang dianggarkan seluas 2,167 hektar.

Seramai 110 pekebun memfailkan permohonan itu pada 28 Ogos tahun lalu, manakala bakinya membuat permohonan sama pada 9 September.

Mereka menamakan Pentadbir Tanah Daerah Raub, Pengarah Perhutanan Pahang, pihak berkuasa negeri, kerajaan Pahang, Perbadanan Kemajuan Pertanian Negeri Pahang (PKPP) dan Royal Pahang Durian Resources PKPP Sdn Bhd sebagai responden.


COVID-19: Kes baharu, kematian meningkat minggu lepas

KUALA LUMPUR, 4 Zulhijjah 1443H, Isnin – Kes baharu harian COVID-19 meningkat 6.1 peratus pada minggu epidemiologi (ME) ke-26 dari 26 Jun hingga 2 Julai iaitu 16,694 kes, berbanding 15,739 kes pada minggu sebelumnya (ME ke-25).

Ketua Pengarah Kesihatan, Tan Sri Dr Noor Hisham Abdullah berkata, bilangan kes kematian turut menunjukkan peningkatan dengan 26 kes berbanding 13 kes pada minggu sebelumnya.

“Bilangan kes sembuh pada ME ke-26 pula meningkat sebanyak 1.5 peratus iaitu 14,078 kes (ME ke-25) kepada 14,293 kes,” katanya dalam kenyataan di sini hari ini.

Menurut Dr Noor Hisham, purata kes aktif setiap hari bagi ME ke-26 adalah 28,956 kes iaitu peningkatan sebanyak 3.4 peratus berbanding ME ke-25, manakala jumlah kumulatif kes baharu kini 4,571,355.

Beliau memaklumkan jumlah kemasukan pesakit COVID-19 ke fasiliti kesihatan (hospital dan Pusat Rawatan COVID-19 Berisiko Rendah (PKRC) awam) bagi setiap 100,000 penduduk meningkat 10 peratus pada ME ke-26 berbanding minggu sebelumnya.

Dr Noor Hisham berkata, jumlah kemasukan pesakit COVID-19 ke hospital awam bagi setiap 100,000 penduduk meningkat sebanyak 22 peratus, dengan pesakit kategori 1 dan 2 meningkat 31 peratus, sementara pesakit kategori 3, 4, dan 5 meningkat 13 peratus.

Katanya, didapati trend kes aktif harian COVID-19 yang dipantau secara maya (Pusat Penilaian COVID-19 (CAC) Maya) pada akhir ME ke-26 menunjukkan kenaikan sebanyak 24.7 peratus iaitu 43,203 kes berbanding pada akhir ME ke-25 dengan 34,639 kes.

Dr Noor Hisham turut memaklumkan purata nilai kadar kebolehjangkitan (RT) menunjukkan penurunan sebanyak 0.9 peratus pada ME ke-26 berbanding ME ke-25.

Sehingga kini, katanya terdapat 10 kluster COVID-19 yang masih aktif dan dipantau di negara ini.

Sementara itu, berhubung survelan penyakit seperti influenza (ILI) dan Jangkitan Pernafasan Akut Teruk (SARI) bagi COVID-19, beliau berkata kadar positif sampel ILI pada ME ke-26 menurun 21.7 peratus manakala kadar positif sampel SARI kekal sifar peratus pada ME ke-26.-  Bernama


Laporan akhir kes Pulau Batu Puteh dibentang dalam masa terdekat

KUALA LUMPUR, 24 Ramadan 1443H, Selasa – Laporan akhir bagi menyemak semula undang-undang berkenaan kes kedaulatan Batu Puteh, Batuan Tengah dan Tubir Selatan akan disedia dan dibentangkan Pasukan Petugas Khas (PPK) dalam masa terdekat.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar dalam kenyataan hari ini berkata, laporan itu dibuat untuk pertimbangan Jemaah Menteri bagi menentukan tindakan selanjutnya.

Beliau yang mempengerusikan Mesyuarat Jawatankuasa Pemantauan berkata, mesyuarat mengambil maklum laporan interim yang dibentangkan PPK pada 25 April (semalam) dan turut memberikan input penambahbaikan untuk perhatian pasukan itu.

“Sehingga kini, PPK ini telah mengadakan 12 mesyuarat yang melibatkan beberapa siri mesyuarat PPK dan jawatankuasa-jawatankuasa kecil yang ditubuhkan iaitu Jawatankuasa Kecil Legal Aspects, Jawatankuasa Kecil Tort of Misfeasance dan Jawatankuasa Kecil Hubungan Malaysia-Singapura,” katanya.

Pasukan itu dilantik Perdana Menteri, Datuk Seri Ismail Sabri Yaakob bagi menyemak semula undang-undang berkenaan kes kedaulatan Batu Puteh, Batuan Tengah dan Tubir Selatan dan mengesyorkan opsyen terbaik mengenai hala tuju kerajaan berhubung kes berkenaan dalam tempoh enam bulan.

“Kerajaan amat komited dengan keputusan ini untuk memastikan kedaulatan negara sentiasa terjamin dan menjadi keutamaan,” katanya.

PPK dipengerusikan bekas Peguam Negara, Tan Sri Mohamed Apandi Ali dan dianggotai bekas Duta Besar Malaysia ke The Hague, Datuk Ahmad Nazri Yusof, Datuk Firoz Hussein Ahmad Jamaluddin, Datuk Dr Baljit Singh Sidhu, Datuk Abu Bakar As-Sidek Mohd Sidek dan Datuk Tengku Ahmad Fuad Tengku Ahmad Burhanuddin (peguam).

Turut menganggotai PPK itu, wakil kerajaan negeri Johor, Datuk Mohammed Ridha Abd Kadir, wakil Jabatan Peguam Negara, Datuk Umar Saifuddin Jaafar, wakil Jabatan Ukur dan Pemetaan Malaysia (JUPEM), Hamdan Ab. Aziz serta wakil Kementerian Luar Negeri, Shaharudin Onn. – Bernama


Ukraine dakwa 13 terbunuh dalam serangan Russia ke atas kilang roti

LVIV, 5 Syaaban 1443H, Selasa – Sekurang-kurangnya 13 orang terbunuh dalam serangan Russia ke atas sebuah kilang roti di bandar Makariv, kira-kira 50 kilometer (31 batu) di barat ibu kota Ukraine, Kyiv.

Serangan itu berlaku tatkala jumlah pelarian yang melarikan diri merentasi sempadan melepasi 1.7 juta, menurut angka Pertubuhan Bangsa-Bangsa Bersatu (PBB).

Reuters tidak dapat mengesahkan laporan tersebut, bagaimanapun perkhidmatan kecemasan tempatan berkata, sekurang-kurangnya 13 mayat orang awam ditemui daripada runtuhan selepas letupan.

Lima orang dilaporkan telah diselamatkan daripada 30 yang dipercayai berada di sana ketika itu, sementara Russia menafikan menyasarkan orang awam.

Pada hari ke-11 perang, tentera Russia masih meneruskan kepungan dan mengebom bandar-bandar Ukraine.

Di bandar pelabuhan selatan Mariupol, ratusan ribu penduduk kekal terperangkap tanpa makanan dan minuman di bawah pengeboman biasa.

Di bandar timur Kharkiv pula, polis berkata, 10 orang lagi terbunuh sepanjang hari lalu, menjadikan jumlah kematian di sana kepada 143 sejak permulaan pencerobohan.

Jumlah itu sukar untuk disahkan.

Selepas percubaan ketiga untuk meredakan pertumpahan darah dalam rundingan di Belarus, seorang perunding Ukraine berkata, walaupun kemajuan kecil dalam persetujuan logistik untuk pemindahan orang awam telah dibuat, keadaan tidak banyak berubah. – Agensi

Pautan terdahulu;


Mahkamah kekal hukuman penjara, denda bekas KSU KKLW subahat terima rasuah

KUALA LUMPUR, 9 Syaaban 1442H, Selasa – Mahkamah Tinggi di sini hari ini mengekalkan hukuman penjara tiga tahun dan denda RM3 juta yang dijatuhi ke atas bekas Ketua Setiausaha (KSU) Kementerian Kemajuan Luar Bandar dan Wilayah (KKLW) Datuk Mohd Arif Ab Rahman kerana bersubahat menerima rasuah berjumlah SGD$200,000 (RM627,636) berhubung projek Bekalan Elektrik Luar Bandar (BELB) di Sandakan, Sabah, pada 2016.

Pesuruhjaya Kehakiman Datuk Aslam Zainuddin membuat keputusan itu selepas menolak rayuan Mohd Arif, 64, terhadap sabitan dan hukuman yang dijatuhkan oleh Mahkamah Sesyen di sini pada 14 November 2018.

Aslam turut mengekalkan hukuman penjara lima tahun dan denda RM9.6 juta yang dikenakan terhadap anak Mohd Arif, Ahmad Zukhairi, 39, yang didapati bersalah oleh Mahkamah Sesyen sama atas dua pertuduhan meminta dan dua tuduhan menerima suapan wang tunai pada 2016.

Dalam penghakiman ringkasnya, Aslam berkata Mahkamah Sesyen yang mengendalikan perbicaraan terhadap Mohd Arif tidak terkhilaf dalam membuat keputusan mengenai persubahatan.

“Mahkamah Sesyen juga telah membuat keputusan yang tepat mengenai elemen-elemen yang perlu dibuktikan bagi kesalahan meminta dan menerima suapan terhadap Ahmad Zukhairi. Dengan ini, saya menolak rayuan terhadap sabitan serta hukuman dan mengekalkan keputusan Yang Arif Hakim Mahkamah Sesyen,” katanya.

Terdahulu, peguam Guok Ngek Seong yang mewakili kedua-dua tertuduh memohon penangguhan pelaksanaan hukuman penjara dan denda sementara menunggu rayuan di Mahkamah Rayuan.

Timbalan Pendakwa Raya Wan Shaharuddin Wan Ladin membantah penangguhan hukuman denda atas alasan ia akan membuka laluan kepada kes-kes lain di masa akan datang untuk memohon penangguhan bayaran denda, sekiranya denda tidak dapat dibayar.

“Pihak kami faham sekiranya mereka ingin menangguhkan pelaksanaan hukuman penjara kerana sekiranya mereka berjaya di peringkat rayuan, hukuman penjara walaupun sehari tidak dapat diganti. Namun, sekiranya kedua-dua tertuduh berjaya di peringkat Mahkamah Rayuan, jumlah denda yang dikenakan akan dibayar semula kepada mereka,” katanya.

Mahkamah kemudiannya membenarkan permohonan kedua-dua tertuduh untuk menangguhkan pelaksanaan hukuman penjara dan denda sementara menunggu rayuan di Mahkamah Rayuan dan menaikkan jumlah jaminan daripada RM500,000 kepada RM800,000, bagi setiap seorang.

Mohd Arif didakwa telah bersuhabat dengan anak sulungnya itu untuk menerima suapan tersebut daripada pengarah syarikat, Wazlina Sdn Bhd, Mohd Safian Mohd Salleh berhubung projek BELB di Sandakan, Sabah.

Perbuatan itu sebagai upah untuk mereka kerana memberi projek BELB Sistem Solar Hibrid di empat buah pulau terpencil di Sandakan secara rundingan terus (reka dan bina) bernilai RM57.5 juta kepada syarikat Eramaz (M) Sdn Bhd.

Mereka dituduh melakukan kesalahan itu di Royal Lake Club, Jalan Cenderamulia, di sini pada 4 petang hingga 7 malam, 23 Ogos 2016, mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24 akta sama.

Akta tersebut memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana yang lebih tinggi, jika sabit kesalahan.

Selain itu Ahmad Zukhairi juga didakwa meminta daripada Mohd Safian Mohd Salleh suapan dua peratus dari nilai projek sebagai dorongan untuk dirinya dan ayahnya melakukan transaksi untuk membantu syarikat Eramaz (M) Sdn Bhd mendapatkan projek bekalan elektrik luar bandar sistem Solar hibrid di enam buah pulau di daerah terpencil Sandakan, Sabah, secara rundingan terus reka dan bina di bawah projek KKLW bernilai RM60 juta.

Dia dituduh melakukan perbuatan itu di Hotel Grand Dorsett, Subang Jaya, Selangor mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama.

Ahli perniagaan itu juga didakwa atas dua pertuduhan menerima suapan wang tunai berjumlah RM120,000 daripada Zul Fadli Rozi, sebagai upah bagi dirinya melalukan transaksi iaitu membantu Syarikat HH Global Construction Sdn Bhd mendapatkan projek cadangan membina dan menyiapkan dataran rekreasi tiga aras dan kerja-kerja berkaitan di Persiaran Tasik Pengkalan Gawi, Tasik Kenyir, Hulu Terengganu.

Dia melakukan perbuatan itu di Permai Golf & Country Club, Danau Permai Resort Bhd, No 1 Jalan 31/100A, Kota Kemuning, Seksyen 31, Shah Alam, Selangor dan di Garden Course Glenmarie Golf & Country Club, No 3 Jalan Usahawan U1/8, Shah Alam, Selangor, antara Ogos dan September 2016, mengikut Seksyen 16(a)(A) Akta SPRM 2009, dan boleh dihukum di bawah Seksyen 24 akta serupa. – Bernama


PRK Chini: Jangan keluar undi saat akhir, ikut masa dicadang SPR

PEKAN, 10 Zulkaedah 1441H, Khamis – Pengundi bagi Pilihan Raya Kecil (PRK) Dewan Undangan Negeri (DUN) Chini Sabtu ini dinasihatkan keluar mengundi mengikut “masa keluar mengundi yang digalakkan” dan tidak melakukannya pada saat-saat akhir walaupun waktu mengundi ditetapkan dari 8 pagi hingga 5.30 petang.

Timbalan Pengerusi Suruhanjaya Pilhan Raya (SPR) Dr Azmi Sharom berkata SPR telah meletakkan maklumat “masa keluar mengundi yang digalakkan” bagi setiap pengundi pada Kad Pengundi yang telah dihantar kepada pengundi.

“Cadangan masa ini bertujuan untuk mengelakkan pengundi berkumpul dalam jumlah yang ramai dan seterusnya memastikan penjarakan sosial dalam kalangan pengundi semasa berada di pusat mengundi. Ini adalah selaras dengan prosedur kawalan penyebaran wabak COVID-19 di bawah Akta 342 Akta Kawalan Penyakit Berjangkit yang sedang berkuat kuasa,” menurutnya dalam kenyataan hari ini.

Katanya bagi pengundi yang telah menerima Kad Pengundi atau yang telah mengetahui maklumat pengundian, mereka boleh terus ke saluran mengundi dan tidak perlu lagi membuat semakan di barung semakan SPR.

“Semua pengundi dan pihak yang terlibat dalam PRK DUN Chini juga diingatkan agar sentiasa mematuhi semua undang-undang, peraturan dan garis panduan pencegahan COVID-19 pada hari mengundi nanti,” katanya.

Beliau berkata seramai 20,816 orang daripada 20,972 orang pengundi biasa layak mengundi Sabtu ini manakala 156 orang lagi telah mengundi secara pos.

Azmi berkata bagi pengundi yang tidak menerima Kad Pengundi kerana kemungkinan telah berpindah atau belum mengetahui maklumat pengundian, mereka disaran agar membuat semakan lebih awal sebelum hari mengundi.

“Semakan boleh dibuat melalui portal semakan daftar pemilih https://pengundi.spr.gov.my, aplikasi MySPR Semak, hotline SPR di talian 03-88927018 atau SMS ke 15888 (taip SPR SEMAK NO. KAD PENGENALAN).

“Semasa membuat semakan, pengundi disaran supaya mencatat dan menyimpan maklumat-maklumat pusat mengundi, saluran mengundi dan nombor bilangan pemilih,” katanya.

Beliau berkata pengundi diingatkan supaya membawa kad pengenalan dan Kad Pengundi atau catatan maklumat pengundian serta menunjukkannya kepada Kerani Pengundian Pertama (KP1) di saluran.

“Kad Pengundi dan catatan maklumat pengundian itu akan memudahkan KP1 untuk membuat semakan nama pengundi serta membantu kelancaran proses pengundian pada hari mengundi. Selain itu, pengundi juga dinasihatkan supaya tidak menyerahkan kad pengenalan mereka kepada pihak lain selain daripada petugas pilihan raya,” katanya.

PRK DUN Chini menyaksikan pertandingan tiga penjuru antara calon Barisan Nasional (BN) Mohd Sharim Md Zain, 41, dan dua calon Bebas Tengku Datuk Zainul Hisham Tengku Hussin, 64, dan Mohd Shukri Mohd Ramli, 49. – Bernama


KWP, DBKL cari penyelesaian tangani banjir kilat di ibu negara

KUALA LUMPUR, 4 Syaaban 1443H, Isnin – Kementerian Wilayah Persekutuan akan mengadakan perbincangan dengan Dewan Bandaraya Kuala Lumpur (DBKL) bagi mencari penyelesaian terbaik dalam menangani kejadian banjir kilat yang berlaku di beberapa kawasan di ibu kota hari ini.

Timbalan Menteri Wilayah Persekutuan, Datuk Seri Jalaluddin Alias berkata, kementerian itu memandang serius isu berkenaan yang menyebabkan beberapa kawasan dinaiki air susulan hujan lebat berterusan lebih dua jam hingga ada kenderaan ditenggelami air.

“Walaupun ia berlaku dalam keadaan yang cukup pantas, pada saya ia bukan alasan untuk menyalahkan mana-mana pihak. Justeru, kita akan melakukan perbincangan lanjut bersama DBKL bagi mencari penyelesaian terbaik bagi jangka masa pendek, sederhana dan panjang.

“Pada masa sama, saya akan menjawab berkaitan isu ini di Dewan Rakyat dalam masa terdekat,” katanya dalam kenyataan hari ini.

Lembaga Lebuhraya Malaysia menerusi hantaran di Facebook memaklumkan banjir kilat itu menyebabkan beberapa laluan terjejas antaranya di Besraya Expressway melibatkan laluan dari pusat bandar ke Salak Selatan, dari Kuchai ke Salak Jaya dan dari Kampung Malaysia ke Kuchai.

Banjir kilat juga mengakibatkan penutupan sementara laluan di Terowong SMART melibatkan laluan masuk terowong dari Taman Desa dan Cheras menghala ke pusat bandar serta susur keluar terowong dari pusat bandar menghala ke Cheras.

Selain itu, puluhan kenderaan yang diletakkan di parkir terbuka sekitar ibu negara turut ditenggelami banjir kilat. – Bernama


Demi rakyat, UMNO tak beri tekanan PRU15 diadakan segera

JOHOR BAHRU, 26 Jamadilawal 1442H, Ahad – UMNO tidak memberi tekanan supaya Pilihan Raya Umum ke-15 (PRU-15) diadakan dalam masa terdekat, tetapi meminta ia diadakan selepas kes COVID-19 berada pada tahap yang rendah.

Naib Presidennya Datuk Seri Mahdzir Khalid berkata mengambil kira kebajikan rakyat yang berdepan pandemik COVID-19 dan banjir yang sedang melanda beberapa negeri ketika ini, dua isu itu menjadi keutamaan untuk diselesaikan buat masa ini berbanding soal PRU.

Katanya pada peringkat awal, Perdana Menteri Tan Sri Muhyiddin Yassin memang ada membayangkan untuk mengadakan PRU-15 dengan segera selepas mengambil kira jurang antara Ahli Parlimen kerajaan dan pembangkang seperti yang dilihat pada undian Belanjawan 2021.

“Tetapi dalam keadaan COVID-19 yang sedang dalam tahap kritikal, kita (UMNO) minta PRU diadakan selepas COVID-19 berada pada tahap rendah dan kita tidak menekan untuk dibuat pada waktu ini. Pada waktu ini, banjir pun sedang melanda Johor, Pahang serta ada sedikit Terengganu dan Kelantan.

“Biarlah kita bercakap secara rasional, bukannya kerana politik, kita bercakap kita hendak juga pilihan raya. Rakyat sedang memerhatikan kelakuan ahli politik. Jadi, biar kita tengok COVID-19 dan apa jua bencana, kita kena selesaikan (isu) rakyat dahulu dan selepas itu baru pergi kepada pilihan raya,” katanya yang ditemui pemberita selepas meninjau Stesen Pencawang Utama Kabel Dasar Laut Tenaga Nasional Bhd (TNB) Senibong, di Permas Jaya, di sini hari ini. — LAGI

Turut hadir, Pengurus Besar Bahagian Strategi dan Kawal Selia TNB Johor, Mohamed Noh Seth.

Mahdzir yang juga Pengerusi TNB berkata demikian mengulas pandangan beberapa pihak supaya keutamaan diberi terhadap usaha mengawal penularan COVID-19 dan kebajikan rakyat dalam mendepani situasi banjir berbanding merangka percaturan politik mengadakan PRU dalam masa terdekat.

Sebelum ini, Ketua Penerangan UMNO Shahril Hamdan dilaporkan berkata mesyuarat perwakilan UMNO bahagian-bahagian menggesa agar PRU-15 diadakan sebelum berakhir suku pertama tahun ini bagi membolehkan mandat baharu diserahkan kepada rakyat namun ia perlu tertakluk kepada situasi semasa COVID-19. – Bernama


SOP PRN Johor diumum sebelum penamaan calon: SPR

JOHOR BAHRU, 9 Rejab 1443H, Jumaat – Prosedur operasi standard (SOP) bagi Pilihan Raya Negeri (PRN) Johor kini dalam peringkat akhir untuk dimuktamadkan dan akan diumumkan sebelum hari penamaan calon, kata Suruhanjaya Pilihan Raya (SPR).

Ketua Komunikasi Korporat SPR Mohammad Azlan Charles Abdullah berkata SPR akan mengumumkan SOP berkenaan melalui kenyataan media selepas mendapat kelulusan daripada Kementerian Kesihatan (KKM)dan Majlis Keselamatan Negara (MKN).

Beliau berkata demikian kepada pemberita ketika diminta mengulas mengenai perkembangan terbaharu berhubung SOP PRN Johor selepas Taklimat SPR Bersama Petugas Media Sempena PRN Johor di sini hari ini.

Sementara itu, beliau berkata taklimat bersama petugas media itu dilakukan bagi memastikan kelancaran sepanjang membuat liputan PRN Johor.

“Kita berkongsi dengan media apa yang boleh dan tidak boleh dilakukan sepanjang membuat liputan, bagaimanapun SOP belum lagi dikeluarkan…jadi kita masih menunggu,” katanya.

SPR menetapkan 12 Mac depan sebagai tarikh pengundian bagi PRN Johor, manakala tarikh penamaan calon bagi pilihan raya pula pada 26 Februari dan pengundian awal pada 8 Mac. – Bernama


MATRADE galak perdagangan halal secara digital di MIHAS 2021

KUALA LUMPUR, 4 Muharram 1443H, Jumaat – Perdagangan yang dilaksanakan secara digital merupakan hala tuju ke hadapan dan faktor penting untuk membina semula daya tahan ekonomi Malaysia, menurut Perbadanan Pembangunan Perdagangan Luar Malaysia (MATRADE).

Oleh itu, MATRADE menyasarkan untuk memudahkan perdagangan halal rentas sempadan dan bernilai tinggi secara digital di Pameran Halal Antarabangsa Malaysia (MIHAS) yang akan datang dijadualkan dari 9 September hingga 31 Disember, 2021.

Acara itu yang bertemakan “Empowering Halal, Tomorrow, Together” akan memberi tumpuan untuk memaparkan 12 tonggak utama, termasuk pendidikan, farmasi, perkhidmatan dan pengupaya, francais, fesyen, kewangan Islam, kosmetik dan penjagaan diri, media dan rekreasi, pelancongan mesra Muslim, e-dagang dan teknologi makanan.

Ketua Pegawai Eksekutif Mohd Mustafa Abdul Aziz berkata berdasarkan situasi pandemik semasa, MIHAS akan menerajui agenda pendigitalan untuk industri halal dengan membawa pembeli, pelabur dan rakan dagang di bawah satu platform secara maya.

“Kami berharap dapat mengukuhkan kedudukan Malaysia sebagai hab halal global dengan satu lagi acara berjaya pada tahun ini dalam persekitaran yang mencabar,” katanya dalam kenyataan hari ini.

MIHAS 2021 telah bermula dengan sesi pratonton mingguan pada setiap Rabu dari 11 Ogos hingga 1 Sept, 2021, untuk memberikan gambaran ringkas kepada penonton mengenai hubungan halal kepada perusahaan kecil dan sederhana (PKS), eksport, penggunaan teknologi dan kemampanan.

Selain itu, Hab Pengetahuan MIHAS 2021 secara maya akan diteruskan dari 10 hingga 12 Sept, bermula dengan sesi untuk pengeksport Malaysia berinteraksi dengan Pesuruhjaya Perdagangan MATRADE dari pasaran seperti Asia Selatan, Timur Tengah dan Afrika Utara (MENA), Afrika Barat, Asia Tengah dan Eropah untuk meninjau peluang eksport halal yang berpotensi.

MIHAS turut mengimbangi gangguan daripada pandemik dengan membolehkan peserta pameran, pengunjung dan peserta mendapat kebebasan kepada rangkaian dengan sesi padanan perniagaan yang dibantu oleh Kecerdasan Buatan (AI), berhubung merentasi zon masa dengan sembang langsung 24 jam sehari, melihat pameran produk dan perkhidmatan serta menyertai webinar di negara mereka.

Acara itu telah menarik syarikat gergasi industri, termasuk penaja MIHAS Diamond CIMB Islamic Malaysia dan rakan kerjasama Standard Chartered Saadiq, yang akan menerajui perbincangan mengenai membina ekonomi Islam dan rantaian bekalan yang mampan.

Sejak ditubuhkan pada 2004, MIHAS telah dilihat sebagai platform sumber halal yang penting, dengan lebih 1,000 peserta pameran dari 44 buah negara menyertai edisi terakhir pada 2019. – Bernama


Kita perlukan ‘Blueprint’ pembangunan komuniti

1. AKTIVIS Komuniti amat memerlukan Pelan Induk Pembangunan Komuniti supaya aktiviti mereka tersusun, ada komunikasi strategik dan berimpak tinggi.

2. Persoalannya, apakah pelan induk yang boleh dijadikan rujukan pada ketika ini?

3. Di peringkat nasional, Dasar Komuniti Negara telah diluluskan oleh Kabinet pada 23 November 2018. Pelaksana dasar ini adalah Kementerian Perumahan dan Kerajaan Tempatan (KPKT).

Walaupun dasar ini tak lengkap (kerana hanya mencakup perumahan berstrata kos rendah), ia adalah permulaan yang baik.

4. Baru-baru ini, Ikatan Muslimin Malaysia (ISMA) memperkenalkan satu blueprint yang dipanggil Ummah Fadhilah. Menurut ISMA, Ummah Fadhilah adalah warga tinggi nilai dan bertamadun dengan 8 ciri berikut:

i. Beragama dalam pegangan, pemikiran dan amalan
ii. Kebersamaan dalam membangunkan ummah melalui pembinaan institusi sosial
iii. Contoh ikutan yang berani dan berwibawa
iv. Bermaruah dan ‘Izzah membangunkan peradaban Islam
v. Bersatu padu dan bermuafakat membina kekuatan
vi. Ummah pencipta yang merintis kemajuan
vii. Ummah dengan hidup yang berkualiti – sihat, sejahtera dan produktif
viii. Berdikari dan bebas pengaruh asing

5. Aktivis Komuniti wajar menjadikan Dasar Komuniti Negara, Ummah Fadhilah dan apa-apa blueprint lain sebagai khazanah rujukan dalam projek-projek pembangunan komuniti. Dari khazanah tersebut, anda bangunkan blueprint komuniti anda.

6. Bukan mudah nak bangunkan komuniti sehingga jadi seperti Masjid Al-Busyro, Merbok, Kedah itu (Kudos to Tuan Firdaus Firabib!). Tak semua kariah memiliki kepimpinan seperti Pengerusinya. Dan, soalan yang penting juga adalah, “Adakah sudah wujud pelan induk pembangunan kariah yang boleh dirujuk dan dimanfaatkan oleh Nazir Masjid dan Pengerusi Surau?.

7. Jika belum ada, wajarlah kita melabur dalam pembangunan pelan ini, supaya setiap kali pengerusi surau berganti, pengerusi baharu sudah ada panduan.

8. Kerajaan dan NGO Kebajikan membelanjakan sejumlah dana yang besar dalam pembangunan komuniti. Justeru, wajarlah perbelanjaan ini diatur pelan induknya dan strateginya.

Semoga RM1.00 sumbangan awam itu dimaksimakan potensinya, lalu memberi pahala maksima buat penyumbang.

BILAL JAILANI
Pengurus Besar Yayasan Ikhlas

RUJUKAN:
a) Dasar Komuniti Negara:
https://www.kpkt.gov.my/…/DASAR/DKN_2019_13022019.pdf
b) Ummah Fadhilah ISMA:
https://agm18.isma.org.my/ucapan-presiden-isma/


4 suspek baharu serangan Nice, Perancis ditahan

PARIS, 18 Rabiulawal 1442H, Rabu – Polis menahan empat suspek baharu serangan di sebuah gereja di bandar raya Nice, Perancis pada Khamis lalu, termasuk tiga yang lain masih ditahan.

Keempat-empat suspek baharu berkenaan adalah lelaki, yang ditahan di Val d’Oise, sebuah jabatan Perancis di utara Paris.

Suspek utama, Brahim Aouissaoui, 21, disahkan positif COVID-19 dan kini dirawat di hospital berikutan kecederaan ditembak polis dalam insiden terbabit.

Susulan itu, anggota penguatkuasa dan mereka yang menjadi kontak rapat dalam insiden Khamis lalu diarah melakukan ujian saringan.

Aouissaoui – seorang warganegara Tunisia – menyerang beberapa individu di Basilika Notre Dame de’I Assumption di Nice pada jam 8.30 pagi, dengan menikam dua wanita dan seorang lelaki.

Enam individu telah ditahan oleh polis, termasuk seorang lelaki berusia 47 tahun yang ditangkap pada petang Khamis kerana didakwa berinteraksi dengan Auoissaoui sehari sebelum kejadian.

Tiga individu lain ditangkap di Grasse, sebuah bandar di sebelah barat Nice, namun dua daripadanya telah dibebaskan.

Pejabat Pendakwa Anti-Keganasan Kebangsaan Perancis telah memulakan siasatan sejurus selepas kejadian itu.

Menurut laporan Auoissaoui dikatakan telah tiba di Lampedusa pada 20 September sebelum tiba di Itali pada 9 Oktober dan menyeberangi perbatasan ke Perancis.

Difahamkan, dokumentasi dari Palang Merah Perancis membantu mendedahkan fakta mengenai pergerakan suspek itu. – Agensi


Tiada ambulans, paramedik di stadium ketika rusuhan bola sepak berlaku

MALANG, 8 Rabiulawal 1444H, Rabu – Tiada permintaan untuk paramedik dan ambulans bersiap sedia untuk perlawanan bola sepak yang berakhir dengan kekecohan di Stadium Kanjuruhan, Malang, Jawa Timur pada Sabtu lalu.

Ketua agensi kesihatan Malang, Wiyanto Wijoyo berkata, menjadi kebiasaan di Indonesia apabila terdapat acara besar yang menarik orang ramai seperti perlawanan bola sepak, agensi kesihatan tempatan akan diminta menghantar beberapa ambulans untuk bersiap sedia.

“Biasanya begitu berdasarkan permintaan polis atau jawatankuasa penganjur perlawanan.

“Tetapi permintaan yang kami terima daripada polis kabupaten Malang adalah supaya vaksin (COVID-19) ada (ketika perlawanan),” katanya.

Beliau berkata, permintaan itu bertujuan menggalakkan orang ramai mendapatkan vaksin COVID-19 kerana Indonesia sedang cuba meningkatkan kadar pengambilan suntikan penggalak.

Menurut Wijoyo, mungkin terdapat ambulans dari sebuah hospital swasta di stadium itu apabila perlawanan antara Arema FC dan Persebaya Surabaya berakhir dengan rusuhan yang mengakibat 131 nyawa terkorban termasuk 32 kanak-kanak.

Bagaimanapun, beliau tidak dapat mengesahkan perkara berkenaan.

Katanya, tidak menjadi masalah jika institusi swasta membantu namun permintaan itu sepatutnya dibuat juga kepada agensi kesihatan berkenaan.

Wijoyo berkata, sebaik perlawanan berakhir dengan huru-hara, agensi itu telah dimaklumkan dan segera mengerahkan lapan ambulans ke stadium.

“Ambulans membantu memindahkan mangsa dan mereka tiba sebelum tengah malam,” katanya. – Agensi


Isu LCS: Bekas pegawai kanan BNS jangka didakwa esok

BANGI, 17 Muharam 1444H, Isnin – Seorang bekas pengarah urusan di syarikat pembuat kapal, Boustead Naval Shipyard Sdn Bhd (BNS) dijangka didakwa di Mahkamah Sesyen Kuala Lumpur, esok berkaitan projek kapal tempur pesisir (LCS).

Akhbar The Star memetik sumber sebagai berkata, individu terbabit akan didakwa dengan pertuduhan pecah amanah berkaitan kes perolehan LCS yang sepatutnya dimiliki Tentera Laut Diraja Malaysia (TLDM).

Ia susulan satu jemputan media oleh Suruhanjaya Pencegahan Rasuah Malaysia (SPRM) yang dikeluarkan hari ini memaklumkan seorang individu bakal didakwa kira-kira 9 pagi Selasa.

Kes berkenaan menjadi perhatian selepas Jawatankuasa Kira-Kira Wang Negara (PAC) mendapati lima kapal yang ditempah pada 2013 gagal disiapkan sehingga sekarang walaupun RM6 bilion sudah dibayar.

Khamis lalu, SPRM dalam satu kenyataan menyebut, pihaknya sudah mengemukakan kertas siasatan dakwaan penyelewengan dalam pengendalian projek pembinaan LCS kepada Jabatan Peguam Negara.

SPRM dalam masa sama turut memaklumkan, kertas siasatan telah lengkap disediakan membabitkan beberapa individu yang mempunyai kaitan dengan kes berkenaan.

“Kertas siasatan sudah dikemukakan kepada Jabatan Peguam Negara dengan saranan SPRM untuk mempertimbangkan pertuduhan terhadap beberapa individu,” katanya.

Projek pembinaan LCS adalah perolehan terbesar dalam sejarah Kementerian Pertahanan, dengan kos keseluruhan RM9 bilion bagi tempoh bermula 2013 dan dijangka siap dalam masa 10 tahun.

PAC dalam laporannya sebelum ini menyatakan, kerajaan sudah membayar RM6.083 bilion untuk projek lima kapal LCS kepada BNS yang dilaksanakan secara runding terus, namun tiada kapal yang diterima setakat ini.

Pengerusi PAC, Wong Kah Woh mendedahkan, lebihan kos projek LCS berjumlah RM1.4 bilion dengan RM400 juta digunakan untuk membayar hutang lama daripada projek kapal peronda lama.


AS$600 juta diperlukan bantu rakyat Afghanistan berdepan krisis

GENEVA, 6 Safar 1443H, Isnin – Pertubuhan Bangsa-Bangsa (PBB) akan mengadakan perbincangan bagi mengumpul dana sebanyak AS$600 juta untuk diserahkan kepada Afghanistan, ketika rakyatnya berdepan krisis kemanusiaan.

Sebelum Taliban berkuasa, separuh populasi atau 18 juta rakyat Afghanistan bergantung kepada bantuan dunia dan jumlah tersebut dilihat akan bertambah selepas ketiadaan aliran tunai dan makanan.

Pemberhentian secara mendadak jutaan dolar daripada bantuan dunia berikutan kejatuhan kerajaan memberi tekanan besar kepada program PBB.

Setiausaha Agung PBB, Antonio Guterres berkata, pihaknya kini berdepan masalah kewangan kritikal sehingga tidak mampu membayar gaji kakitangan sendiri.

Menerusi perbincangan yang dijadualkan petang ini, ia akan dihadiri Presiden Jawatankuasa Antarabangsa Palang Merah (ICRC), Peter Maurer dan puluhan wakil pemerintahan termasuk Menteri Luar Jerman, Heiko Maas.

Katanya, satu pertiga daripada AS$600 juta itu akan digunakan untuk Program Bantuan Makanan Dunia (WFP) selepas mendapati rakyat Afghanistan tidak mendapat makanan secukupnya.

Hasil tinjauan pada Ogos dan September mendapati 93 peratus daripada 1,600 penduduk Afghanistan tidak mendapat makanan secukupnya berikutan ketiadaan wang mencukupi untuk membeli makanan.

Sementara itu, Pengarah WFP, Anthea Webb pula menyifatkan perkara ini perlu disegerakan bagi menyelamatkan nyawa rakyat Afghanistan.

“Rakyat Afghanistan kini berdepan musim salji dan berada kelaparan dan kita perlu membantu rakyat di sana secepat mungkin dan dilihat sangat memerlukan,”ujarnya. – Agensi


Virus selesema babi dikesan pada ternakan, manusia tak berisiko

KUALA LUMPUR, 10 Zulkaedah 1441H, Khamis – Jabatan Perkhidmatan Veterinar (DVS) telah mengesan sampel yang seropositif virus Swine Influenza H1N1 (SIV H1N1) atau selsema babi pada ternakan babi komersial dan babi hutan menerusi program survelan kebangsaan yang dijalankan.

Dalam satu kenyataan hari ini, jabatan itu memaklumkan bagaimanapun ternakan babi yang seropositif itu tidak menunjukkan sebarang gejala penyakit serta tidak berisiko untuk menyebarkan jangkitan kepada manusia.

“Keputusan ujian bagi virus novel 2009 H1N1 pandemic (H1N1 pdm09 ) adalah negatif terhadap semua sampel berkaitan,” menurut kenyataan itu.

Sehubungan itu, Kementerian Pertanian dan Industri Makanan melalui DVS dan Jabatan Perkhidmatan Kuarantin dan Pemeriksaan Malaysia telah mengambil tindakan pencegahan penyakit rentas sempadan daripada memasuki negara dengan melaksanakan pelbagai aktiviti.

Antaranya meneruskan larangan pengimportan babi dan produk babi dari negara terjangkit dan berisiko dijangkiti, aktiviti pencegahan di pintu masuk utama negara yang membabitkan aktiviti pemantauan dan pemeriksaan ke atas babi serta produk babi dari negara berisiko.

Turut dilaksanakan kempen kesedaran awam kepada penternak mengenai penyakit babi di semua negeri dan penternak diminta meningkatkan biosekuriti ladang melalui tindakan pencegahan seperti tidak melawat ladang yang terjangkit.

Menurut kenyataan itu, survelan klinikal dan pensampelan terus dijalankan di semua ladang babi komersial dan babi hutan termasuk di pintu masuk negara yang mana sampel diambil akan diuji di makmal DVS.

“Jika terdapat sampel positif, ujian lanjut untuk menentukan strain H1N1pdm09 virus dan G4 EA H1N1 akan dijalankan selain pihak kementerian akan bertindak menyelaras dengan pelbagai agensi penguat kuasa dan pihak berkuasa berkaitan bagi memperkemaskan aspek kawalan bersepadu bagi menghalang kemasukan/penularan penyakit itu,” katanya.

Kenyataan itu menyebut industri babi di Malaysia ketika ini mempunyai populasi sebanyak 1,748,547 ekor bernilai RM5 bilion yang diternak di 614 ladang komersial melibatkan kira-kira 5,000 pekerja yang terbabit secara langsung dalam industri ternakan babi.

SIV H1N1 merupakan virus avian influenza yang beradaptasi dan bermutasi menjadi virus babi dan terdapat tiga strain H1N1 yang telah dikenal pasti iaitu SIV H1N1, H1N1pdm09 virus dan G4 EA H1N1.

SIV H1N1 biasa ditemukan pada babi dan sangat endemik dalam kalangan negara pengeluar babi di dunia seperti Amerika, Mexico, dan China yang menyebabkan jangkitan dengan kadar morbiditi tinggi tetapi kematian rendah.

Pada 2009, virus influenza swine subtip yang baharu iaitu novel 2009 H1N1 Pandemic (H1N1pdm09 virus) dijumpai pada manusia di Mexico tetapi dianggap masih kurang berbahaya kerana boleh dikawal melalui pemberian vaksin selesema bermusim H1N1 pada manusia berbanding G4 EA H1N1 yang bersifat lebih patogenik dan berbahaya serta tidak boleh dicegah melalui vaksin sedia ada. – Bernama


China sokong perkukuhkan BRICS, jadikan ‘tadbir urus global lebih adil’

BEIJING, 7 Safar 1445H, Khamis – Presiden China, Xi Jinping menggesa usaha memperluaskan kuasa BRICS dipercepatkan, bagi membantu dunia memperoleh tadbir urus global yang ‘lebih adil’.

Xi membuat kenyataan itu ketika berucap pada sidang kemuncak ke-15 pemimpin BRICS di bandar Johannesburg di Afrika Selatan.

BRICS dianggotai Brazil, Russia, India, China dan Afrika Selatan, sebagai alternatif Beijing serta Moscow untuk menyaingi Barat.

Ia merangkumi kira-kira 40 peratus daripada populasi dunia dan satu perempat daripada keluaran dalam negara kasar global.

Pasukan BRICS adalah gelaran yang diberi ahli ekonomi Goldman Sachs, Jim O’Neill, pada 2001 bagi menggambarkan kebangkitan Brazil, Russia, India dan China, yang mengadakan sidang kemuncak pertama pada 2009 di Russia.

Presiden China itu berkata, beliau gembira melihat negara membangun menunjukkan semangat yang tinggi dalam menyertai BRICS dan ramai yang telah memohon untuk menyertainya.

“Kita harus membenarkan lebih banyak negara menyertai BRICS dalam usaha untuk menjadikan tadbir urus global lebih adil dan saksama,” kata Xi.

Afrika Selatan bulan lalu berkata, lebih 40 negara lain telah menyatakan minat untuk menyertai organisasi itu, yang bertujuan untuk mengimbangi hegemoni Barat pimpinan AS dalam hal ehwal global.

Daripada jumlah itu, 22 telah secara rasmi meminta untuk menyertainya.

Walaupun terdapat pelbagai keutamaan ekonomi dan politik di kalangan ahli sedia ada dan persaingan antara China dan India, nampaknya terdapat konsensus umum di kalangan lima pemimpin pada dasarnya.

Dalam pertemuan itu, Perdana Menteri, India Narendra Modi juga berkata, India menyokong penuh pengembangan BRICS dan mengalu-alukan langkah ke hadapan dengan konsensus mengenai perkara ini.

“Kami akan terus bekerjasama untuk mengukuhkan suara selatan global.

“Ia akan menangani kemiskinan, pendidikan, teknologi, perkhidmatan kesihatan, dan isu-isu lain,” katanya.

Russia dan Afrika Selatan telah pun menyuarakan sokongan untuk pengembangan BRICS.

Potensi pengembangan blok tersebut, yang dirujuk sebagai BRICS +, bertujuan untuk mengubah ia menjadi blok geopolitik untuk mencabar penguasaan kewangan dan mata wang Barat.

Iran antara puluhan negara yang mendapatkan keahlian dalam BRICS dan telah mengemukakan permohonan rasmi untuk menyertai badan itu.

Presiden Iran, Ebrahim Raeisi bersedia untuk berlepas ke Afrika Selatan bagi menghadiri acara itu atas jemputan Presiden Afrika Selatan, Cyril Ramaphosa.

Sebagai tambahan kepada pengembangan, ahli BRICS sedang mempertimbangkan peralihan dasar ekonomi yang lebih luas daripada perdagangan berasaskan dolar AS dalam blok itu. – Agensi


HSA2 beri manfaat besar, atasi kesesakan

BATU PAHAT, 28 Rabiulawal 1445H, Sabtu – Projek pembinaan Hospital Sultanah Aminah 2 (HSA2) yang dimasukkan dalam Belanjawan 2024, akan memberikan manfaat besar terutama dalam menyelesaikan isu kesesakan di HSA, Johor Bahru.

Pengerusi Jawatankuasa Kesihatan dan Perpaduan Negeri Johor, Ling Tian Soon berkata, lokasi pembinaan HSA2 yang dijangka di Skudai itu, selain menampung pesakit di Johor Bahru ia juga mampu memberikan perkhidmatan kepada penduduk sekitar Kulai dan Pontian.

Beliau berkata, HSA2 bakal dibina atas tanah seluas 28 hektar, selepas mendapat kata sepakat daripada Kementerian Pertahanan yang menyumbangkan sebahagian tanah miliknya kepada Kementerian Kesihatan (KKM) untuk pembinaan sebuah hospital baharu.

“Dijangkakan hospital ini (HSA2) adalah sebuah hospital pakar dan turut mampu menampung pesakit dari Kulai dan Pontian untuk mendapatkan perkhidmatan doktor pakar, memandangkan kedua-dua hospital itu belum mempunyai fasiliti pakar.

“Sebelum ini, bagi mendapatkan perkhidmatan pakar, para pesakit perlu bersesak di HSA, selain waktu mendapatkan rawatan yang agak lama,” katanya ketika ditemui selepas menyaksikan pembentangan Belanjawan 2024 di Yong Peng, dekat sini, Jumaat.

Ling berkata, kos sebenar dan tempoh pembinaan HSA2 ini masih belum diperoleh kerana proses kerja awalan projek berkenaan akan bermula tahun hadapan.

Mengenai cadangan pembinaan sebuah lagi hospital iaitu Kompleks Hospital Pengajar Universiti Sains Islam Malaysia (USIM) Fasa 1 di Kota Tinggi, beliau berkata ia akan memberikan manfaat kepada pesakit yang berada di bahagian timur Johor terutamanya di Kota Tinggi dan Mersing.

“Di kawasan Mersing terutamanya kerana kekurangan fasiliti pakar, pesakit yang mahu mendapatkan perkhidmatan pakar perlu menempuh perjalanan sehingga tiga jam bagi rujukan hospital di Johor Bahru.

“Kompleks hospital ini juga akan berperanan sebagai tempat mengajar dan belajar dalam kursus perubatan, iaitu akan berada di situ doktor pakar bertaraf profesor sekali gus mampu menampung dan melengkapkan sistem perubatan di bahagian timur negeri ini,” katanya.

Menurut Ling, peruntukan lain kepada KKM dalam Belanjawan 2024 seperti membaik pulih klinik uzur, perolehan peralatan perubatan dan penyelenggaraan sistem teknologi maklumat turut memberikan manfaat dalam sektor perubatan di negeri ini.

Terdahulu, Perdana Menteri yang juga Menteri Kewangan, Datuk Seri Anwar Ibrahim berkata sebanyak RM41.2 bilion diperuntukan kepada KKM dalam Belanjawan 2024.- Bernama


Lubnan tembak dron Israel

BEIRUT, 21 Jamadilakhir 1444H, Sabtu – Tentera Lubnan menembak dron negara pengganas Israel yang melintasi ruang udara selatan negara itu, semalam.

Bagaimanapun, dron itu gagal dijatuhkan, kata sumber keselamatan.

Negara haram Israel kerap menerbangkan pesawat tentera mereka di ruang udara Lubnan tanpa kebenaran, namun tentera jarang menyasarkannya.

Tentera Lubnan berkata, satu rondaan sedang memeriksa insiden berasingan di selatan apabila dron milik Israel menceroboh ruang udara Lubnan, mendorong tentera menembak ke arahnya.

Sementara itu, tentera Israel berkata, ia tidak mengetahui laporan sedemikian.

Lubnan mendakwa, Israel melanggar ruang udara dan perairan wilayahnya hampir setiap hari.

Justeru pihaknya menggesa Pertubuhan Bangsa-Bangsa Bersatu (PBB) untuk campur tangan menghentikan pelanggaran itu, terutama berkaitan pengeboman Israel ke Syria dari ruang udara Lubnan. – Agensi


Wanita Palestin terbunuh, bom pengganas Israel sasar kediaman

GAZA, 29 Ramadan 1442H, Selasa – Seorang wanita Palestin terbunuh dalam serangan pengeboman dilancarkan rejim pengganas Israel yang menyasarkan kediamannya di Semenanjung Gaza, awal pagi tadi.

Mangsa termasuk sembilan kanak-kanak yang terbunuh dalam serangan awal pagi, di kediaman mereka di kem pelarian Al Shati, utara Semenanjung Gaza.

Jurucakap Kementerian Kesihatan Gaza, Ashraf Qedra memaklumkan, jumlah korban akibat serangan Israel di Gaza sejak Isnin kini mencecah 22 orang, termasuk mangsa korban insiden pada Selasa.

Beliau berkata, serangan rejim turut menyebabkan anak-anak mangsa cedera namun berada dalam keadaan stabil.

Setakat ini, seramai 106 orang dilaporkan cedera dalam serangan udara di wilayah itu, termasuk beberapa daripadanya sedang kritikal.

Serangan kejam itu dilancarkan rejim Israel selepas Pergerakan Perjuangan Islam Palestin (Hamas) menuntut negara penjajah terbabit menarik tentera mereka dari perkarangan Masjid Al-Aqsa dan daerah Baitulmaqdis Timur, Sheikh Jarrah.

Sebelum ini, Hamas melancarkan serangan roket dari Gaza sebagai satu tindak balas terhadap tindakan ganas Israel di Sheikh Jarrah dan sekitar Masjid Al-aqsa.

Jurucakap Hamas, Briged Qassam memberi amaran yang mesti difahami dengan baik, ‘jika anda bertindak balas, kami akan bertindak balas’. –  Agensi


Lawatan singkat PM ke Indonesia ‘dikawal ketat’ SOP COVID-19

KUALA LUMPUR, 21 Jamadilakhir 1442H, Rabu – Lawatan Perdana Menteri Tan Sri Muhyiddin Yassin ke Indonesia yang dijadualkan bermula esok, “dikawal ketat” dengan pematuhan kepada prosedur operasi standard berkaitan pencegahan pandemik COVID-19 bagi mencegah sebarang bentuk penularan.

Wisma Putra dalam satu kenyataan berkata program lawatan ini juga diringkaskan dan hanya disertai delegasi kecil yang diwajibkan menjalani ujian COVID-19, selain melibatkan individu yang tidak bergejala dan disahkan negatif 48 jam sebelum berlepas.

“Muhyiddin mendapat jemputan khas untuk mengadakan lawatan rasmi daripada Presiden Indonesia, Joko Widodo (Jokowi) selepas beliau dilantik sebagai perdana menteri pada Mac 2020.

“Lawatan ini akan menggunakan pesawat khas kerajaan, bukan pesawat komersial, bagi mewujudkan ‘travel bubble’ ke Indonesia.

“Delegasi Malaysia sekali lagi diwajibkan menjalani ujian sebaik sahaja tiba di lapangan terbang di Jakarta. Hanya individu yang negatif COVID-19 sahaja akan dibawa terus ke hotel penginapan,” menurut kenyataan itu.

Menurut kenyataan itu delegasi Malaysia tidak dibenarkan bergerak bersendirian, pergi ke tempat-tempat selain daripada tempat rasmi dan hanya dibenarkan berada di dalam bilik penginapan selain diwajibkan memakai pelitup muka setiap masa sepanjang berada di tempat-tempat rasmi lawatan.

Turut dimaklumkan, tiada sesi berjabat tangan, berpelukan dan bersentuhan sepanjang lawatan rasmi ini berlangsung, dan pihak Kerajaan Indonesia telah memberi jaminan akan menganjurkan lawatan rasmi ini dengan SOP pencegahan COVID-19 yang amat ketat.

Memandangkan pandemik COVID19 khususnya di Malaysia dan Indonesia masih berlarutan, Wisma Putra berkata Perdana Menteri sendiri meminta agar lawatan rasmi bagi memenuhi jemputan ini diadakan secara singkat iaitu kurang daripada 24 jam dan ini telah dimaklumkan serta diterima baik Kerajaan Indonesia.

Selain itu, Jokowi sendiri juga telah mengarahkan agar tempat acara rasmi yang sepatutnya berlangsung di Istana Bogor di Bogor, Jawa Barat dipindahkan ke Istana Merdeka di Jakarta atas sebab kepentingan logistik Muhyiddin dan delegasi rombongan.

“Program lawatan rasmi ini juga diringkaskan. Menteri Luar Negeri Malaysia, Datuk Seri Hishammuddin Hussein bersama beberapa orang pegawai kanan Kementerian Luar Negeri terlebih dahulu akan mengadakan perbincangan dengan Menteri Luar Indonesia, Puan Yang Terutama Retno Marsudi sebelum lawatan rasmi Perdana Menteri bermula,” menurut kenyataan itu.

Dalam kenyataan itu, Wisma Putra menjelaskan lawatan rasmi Muhyiddin ini akan bermula pada pagi Jumaat sebelum kedua-dua pemimpin menunaikan solat Jumaat di Masjid Baiturrahim yang terletak di dalam Istana Merdeka, dan seterusnya ke Jamuan Makan Tengahari Rasmi yang akan dihoskan Jokowi.

Selepas jamuan itu Perdana Menteri bersama delegasi Malaysia akan terus pulang ke tanah air dan seterusnya menjalani kuarantin wajib seperti ditetapkan Kementerian Kesihatan Malaysia (KKM).

Menyentuh mengenai lawatan itu juga, Wisma Putra memaklumkan Malaysia memenuhi jemputan ini atas dasar menghormati Indonesia sebagai rakan negara serumpun yang telah menjalin persahabatan akrab selama berpuluh tahun.

“Terdapat beberapa perkara dan isu yang menyentuh kepentingan kedua-dua negara seperti kerjasama ekonomi, isu keselamatan serantau dan dua hala serta usaha menangani secara bersama pandemik Covid-19 yang memerlukan perbincangan teliti serta kesepakatan.

“Oleh sebab itu, pemimpin tertinggi kedua negara bersetuju mengadakan perbincangan secara bersemuka,” menurut kenyataan itu.

Wisma Putra dalam kenyataan itu juga menggariskan beberapa kepentingan lawatan ini kepada kedua-dua negara berjiran itu, antaranya memperkukuh perancangan bagi bersama-sama memerangi diskriminasi minyak sawit terhadap Malaysia dan Indonesia di peringkat antarabangsa.

Selain itu, lawatan juga penting bagi memperkukuh kerjasama dalam memerangi isu alam sekitar khususnya masalah jerebu rentas sempadan, selain meningkatkan usahasama dalam bidang perdagangan dan pelaburan.

Ia juga penting bagi mempertingkatkan rundingan untuk melaksanakan skim Laluan Hijau Timbal Balik atau Reciprocal Green Lane (RGL) di antara kedua-dua negara atas tujuan rasmi serta perniagaan selain berkongsi kaedah dan memperoleh informasi hasil penggunaan vaksin COVID-19 khususnya oleh Indonesia yang telah memulakan program vaksinasi kepada rakyatnya. – Bernama


Dua maut taufan Hinnamnor badai Korea Selatan

SEOUL, 10 Safar 1444H, Rabu – Sekurang-kurangnya dua terbunuh manakala 10 yang lain dikhuatiri hilang akibat taufan Hinnamnor yang melanda Korea Selatan.

Taufan yang dianggap paling dasyat dalam beberapa dekad itu telah melanda selatan Jeju sebelum membadai bandar pelabuhan Busan yang menyebabkan ombak besar serta hujan lebat.

Keadaan itu mengakibatkan ribuan penduduk hilang tempat tinggal selain beberapa kerosakan jalan, kedai dan harta benda.

Taufan itu bergerak ke timur laut merentasi Laut Jepun dan dijangka melalui bandar Sapporo, timur Jepun kira-kira jam 9 malam waktu tempatan, menurut Pentadbiran Meteorologi Korea.

Pihak berkuasa Jepun berkata, Pulau Hokkaido – di mana Sapporo terletak – akan menghadapi angin kencang dan ombak kuat pada Rabu.

Oleh itu, perkhidmatan kereta api dan penerbangan di Pulau Kyushu dibatalkan apabila berdepan taufan itu lebih awal pada Selasa.

Difahamkan, korban dijangka boleh meningkat apabila operasi menyelamat di kawasan terjejas diteruskan.

Kira-kira 2,900 orang telah dipindahkan dan lebih 66,000 isi rumah di seluruh negara terputus bekalan elektrik akibat taufan.

Sebagai langkah berjaga-jaga, pihak berkuasa menutup lebih 600 sekolah di seluruh negara dan menghentikan penerbangan domestik – namun beransur-ansur disambung semula ketika Hinnamnor menuju ke Jepun. – Agensi


BERJASA sedia terima Annuar Musa

BANGI, 7 Syaaban 1444H, Selasa –  Parti BERJASA terbuka untuk menerima mana-mana pihak yang mahu menyertai bersama, asalkan setuju dengan prinsip perjuangan parti.

“BERJASA tetap komited berjuang demi agama dan watan,” demikian kata Setiausaha Agung BERJASA, Zulkifli Yahya mengulas kenyataan Tan Sri Annuar Musa yang dikatakan mahu kembali menyertai gelanggang politik.

Annuar dalam kenyataan akaun Facebook miliknya mengakui sudah bersedia untuk kembali ke arena politik dan menyertai parti yang selari dengan perjuangannya iaitu menegakkan syiar agama, bangsa dan negara.

“Sudah tiba masanya saya memikiran secara serius untuk kembali semula meneruskan perjuangan politik secara berparti, dengan memilih parti yang sesuai dengan jiwa perjuangan saya, dan parti yang benar-benar berjuang menegakkan syiar agama serta membela bangsa dan negara.

“Semoga ada parti yang sudi menerima saya untuk berkhidmat sebagai ahli biasa mereka,” kata Annuar.

Mengulas perkara itu, Zulkifli mengakui asas perjuangan yang Annuar mahukan adalah selari dengan BERJASA -berkaitan perjuangan bangsa dan agama.

“Jika Tan Sri Annuar yakin BERJASA parti yang sesuai dengan prinsip yang dicari, maka BERJASA amat terbuka untuk beliau menyertainya,” katanya.

Annuar dipecat keahliannya kerana dilihat lantang mengkritik kepimpinan Presiden, Datuk Seri Ahmad Zahid Hamidi, khususnya berkaitan usaha jajaran baharu Barisan Nasional (BN) serta Pakatan Harapan (PH).


Tubuh parti baharu, Tun M tunggu keputusan mahkamah

LANGKAWI, 4 Zulhijjah 1441H, Sabtu – Tun Dr Mahathir Mohamad memberi bayangan akan menubuhkan sebuah parti baharu sekiranya keputusan Mahkamah Tinggi pada 7 Ogos depan tidak memihak kepada pasukan beliau berhubung isu pembatalan keahlian mereka dalam Parti Pribumi Bersatu Malaysia (Bersatu).

Ahli Parlimen Langkawi itu berkata beliau bersama pasukannya juga akan membuat penilaian lain seperti menyertai parti sedia ada namun semuanya bergantung kepada keputusan mahkamah nanti.

“Kalau kita nak bertanding pada Pilihan Raya Umum perlu ada parti, jadi kita tunggu keputusan mahkamah, sama ada buat parti atau tidak. Kita juga kaji untuk serta parti lain, tapi semua belum diputuskan,” katanya.

Beliau berkata demikian kepada pemberita ketika ditemui selepas menghadiri program santai Ahli Parlimen Langkawi bersama rakyat di Pejabat Pusat khidmat Ahli Parlimen Langkawi, di sini hari ini.

Pada 9 Julai, Mahkamah Tinggi Kuala Lumpur menetapkan 7 Ogos ini bagi memutuskan permohonan Perdana Menteri Tan Sri Muhyiddin Yassin dan tiga lagi untuk membatalkan saman yang dikemukakan oleh Dr Mahathir dan empat yang lain berhubung pembatalan keahlian mereka dalam Bersatu. – Bernama


Penjawat awam Selangor wajar dapat insentif setanding pencapaian negeri

BANTING, 28 Rabiulawal 1445H, Sabtu – Menteri Besar Selangor, Datuk Seri Amirudin Shari membayangkan penjawat awam negeri itu bakal menerima insentif setanding pencapaian kerajaan negeri yang dijangka diumumkan pada pembentangan Belanjawan Selangor 2024, November ini.

Amirudin berkata, kerajaan negeri mencatatkan prestasi membanggakan apabila berjaya mencapai sasaran kutipan hasil RM2 bilion pada Ogos lepas.

“Alhamdulillah, tahun ini sasaran kutipan hasil negeri berjaya dicapai seawal bulan Ogos dan saya percaya penjawat awam negeri Selangor wajar menerima insentif yang setanding dengan pencapaian mereka.

“(Insentif) negeri Selangor tunggulah, tunggu pengumuman pada November,” katanya kepada pemberita selepas merasmikan Hari Sukan Negara peringkat negeri Selangor di IJM Rimbayu, di sini hari ini.

Pada 22 Ogos lepas, Amirudin mengumumkan kerajaan Selangor berjaya mengutip RM2 bilion hasil negeri seperti yang diunjurkan dalam Belanjawan Selangor 2023.

Mengulas tentang insentif untuk penjawat awam persekutuan yang diumumkan Perdana Menteri, Datuk Seri Anwar Ibrahim dalam pembentangan Belanjawan 2024 semalam, beliau berkata hal itu pastinya sangat melegakan tenaga kerja sektor awam di seluruh negara.

“Angka RM2,000 itu saya rasa banyak melegakan penjawat awam di seluruh negara, terutamanya (ketika itu mereka) berdepan dengan (anak) masuk sekolah bulan Februari dan persiapan hari raya (Aidilfitri) pada bulan Mac atau April,” katanya.

Sementara itu, Amirudin berkata yakin kerajaan Selangor dapat mengutip keseluruhan RM2.3 bilion hasil negeri pada tahun ini.

“Setakat ini kutipan kita mencecah RM2.25 bilion. Sasaran kita RM2.05 bilion telah berjaya dicapai, maknanya kita sudah ada lebihan RM200 juta. Kalau ikut trend, untuk kita cecah RM2.3 bilion boleh dikatakan hampir pasti, tapi ini juga bergantung pada pembayaran individu atau syarikat terhadap tanah dan cukai-cukai tertentu,” katanya.- Bernama


Suhakam digesa pulangkan semula dana asing EU

BANGI, 30 Zulkaedah 1444H, Isnin – Suruhanjaya Hak Asasi Manusia Malaysia (Suhakam) disaran memulangkan semula dana asing yang diterima daripada Kesatuan Eropah (EU) bagi memastikan badan itu bebas dan mematuhi Perlembagaan persekutuan.

Gesaan itu dibuat Gabungan organisasi masyarakat sivil (CSO) yang terdiri daripada Pertubuhan-Pertubuhan Pembela Islam (Pembela); Persatuan Pengguna Islam Malaysia (PPIM); Persatuan Peguam Muslim Malaysia (PPMM) dan Ketua Aktivis PPIM, Datuk Nadzim Johan.

Pengerusi Gabungan Pertubuhan-Pertubuhan Masyarakat Sivil Malaysia bagi Proses Semakan Berkala Sejagat (MACSA), Lukman Sheriff Alias berkata, dana-dana asing yang diberikan kebanyakan mempunyai kepentingan geopolitik dengan bertopengkan hak asasi manusia.

“Sebab itulah kami risau dan berpandangan lebih baik dana asing yang tidak digunakan dihantar semula walaupun bagi tujuan pendidikan atau kesedaran.

“Ini kerana, biasanya dana sedemikian mempunyai syarat berkait (dengan geopolitik tertentu) menyebabkan kita terpaksa ikut dengan nilai budaya mereka dan jelas sekali tidak sama diamalkan di Malaysia,” katanya.

Mengulas lanjut beliau menjelaskan, Seksyen 19 Akta Suhakam turut melarang badan itu daripada menerima dana asing kecuali bagi tujuan pendidikan dan kesedaran.

Tahun lalu, delegasi EU ke Malaysia dan Suhakam menandatangani kontrak untuk melaksanakan projek hak asasi manusia selama tiga tahun dengan anggaran geran berjumlah Euro 500,000 (RM2.31 juta).

Kontrak tersebut dimeterai Duta EU ke Malaysia, Michalis Rokas dan Pengerusi Suhakam, Profesor Datuk Dr Rahmat Mohamad.

Lukman juga berpandangan adalah wajar butiran penerimaan dana asing oleh Suhakam sebelum ini diumumkan secara terbuka.

Katanya, tindakan berkenaan bagi memastikan adanya ketelusan serta tidak berlaku ‘kawalan’ oleh pihak tertentu.


Rejim Zionis sekat pesakit kanser Palestin dapat rawatan di hospital

GAZA, 20 Syawal 1442H, Selasa – Sejak berakhirnya serangan tentera pengganas Israel di Semenanjung Gaza, pesakit dengan keperluan perubatan mendesak di kawasan itu masih menunggu keizinan rejim Tel Aviv untuk meninggalkan wilayah tersebut bagi mereka menjalani pembedahan, pemindahan atau rawatan kanser yang terganggu ekoran pertempuran baru-baru ini.

Walaupun pihak berkuasa Israel menegaskan minggu lalu akan membenarkan pesakit perubatan Palestin keluar melalui persimpangan Erez ke wilayah dijajah, mereka masih menghalang kemasukan pesakit kanser yang memerlukan kemoterapi, menurut laporan yang diterbitkan oleh akhbar harian Israel, Haaretz.

Rawatan kemoterapi hanya terdapat di Israel dan bukan di Gaza.

Doktor, keluarga dan penyokong hak asasi manusia telah mengingatkan bahawa sempadan mesti dibuka semula untuk kes perubatan sebelum pesakit menjadi kritikal atau mati.

Pakar Perubatan untuk Hak Asasi Manusia – Israel dan organisasi hak asasi manusia Palestin al-Mezan menyatakan bahawa pegawai Israel hanya membenarkan kemasukan orang yang perlu hadir ke unit rawatan intensif (ICU) dengan ambulans.

Mereka menekankan bahawa para pegawai bersetuju untuk membiarkan hanya beberapa kes terpencil melalui campur tangan Pihak Berkuasa Palestin (PLO) dan organisasi lain.

Salah seorang pesakit yang tidak dibenarkan masuk adalah pesakit kanser dari bandar Gaza, yang digelar Souad, kerana nama sebenarnya dirahsiakan atas permintaannya.

Souad mempunyai keizinan jarak jauh yang membolehkannya masuk lebih kerap supaya dia dapat dirawat di hospital Augusta Victoria di Baitulmaqdis Timur yang diduduki. Rawatannya merangkumi kemoterapi.

Wanita Palestin itu datang ke persimpangan Erez pada Selasa lalu dalam perjalanan untuk menerima rawatan, tetapi tidak dibenarkan masuk. Dia mencuba sekali lagi pada hari Ahad, tetapi ditolak.

“Isteri saya sakit parah kerana penyakit kanser dan keadaannya semakin buruk. Kali pertama kami datang, kami menunggu tiga jam, setelah itu kami diberitahu bahawa kami tidak dapat meneruskannya.

“Pada hari Ahad, mereka menolak kami masuk lagi. Isteri saya mempunyai rawatan biologi dan kemoterapi untuk barahnya dan setiap kelewatan memburukkan keadaannya,” kata suaminya kepada Haaretz.

Manakala dalam kes lain pula, seorang nelayan dari selatan Gaza, Hussein Najjar, mengatakan ibunya yang berusia 61 tahun menjadi semakin lemah dan tertekan sejak kehilangan rawatan kemoterapi biasa di Hospital Augusta Victoria kerana kanser kolorektal dan paru-paru.

Situasi keluarga itu menjadi lebih sukar setelah bot Najjar musnah bersama dengan beberapa yang lain ketika peluru berpandu Israel menyerang sebuah pelabuhan ketika pengeboman sebelum ini, katanya.

Keluarganya yang terdiri daripada tujuh orang, termasuk ayah dan ibunya yang sakit, masih hidup dengan sumbangan bulanan kira-kira $50 sebulan daripada Oxfam International, katanya.

Pegawai kesihatan juga bimbang dengan krisis COVID-19 di Semenanjung Gaza memandangkan satu-satunya makmal ujian COVID-19 kini tidak dapat digunakan kerana kerosakan yang disebabkan oleh serangan udara Israel yang menghancurkan bangunan berhampiran semasa serangan selama 11 hari di wilayah tersebut.

Sekurang-kurangnya 253 orang rakyat Palestin, termasuk 66 kanak-kanak, terbunuh dalam pengeboman Israel di Semenanjung Gaza dalam 11 hari konflik yang bermula pada 10 Mei.

Serangan udara Israel juga membawa kehancuran meluas ke wilayah miskin itu. – Agensi


Pegawai polis Capitol AS maut dalam serangan rempuhan kereta

WASHINGTON, 21 Syaaban 1442H, Sabtu – Seorang pegawai Polis Capitol Amerika Syarikat (AS) mati setelah diserang oleh seorang lelaki yang merempuh kenderaannya ke penghadang keselamatan di luar bangunan Capitol pada hari Jumaat.

Pemandu kereta itu ditembak polis dan meninggal dunia setelah dibawa ke hospital dalam keadaan kritikal.

Seorang pegawai lain juga turut dimasukkan ke hospital dengan kecederaan yang tidak didedahkan.

“Suspek merempuh keretanya ke arah dua pegawai kami, dan kemudian merempuh penghadang keselamatan. Pada masa itu suspek keluar dari kenderaan dengan pisau di tangan. Suspek kemudian ditembak oleh pegawai kami,” kata Pemangku Ketua Polis Capitol, Yogananda Pittman.

Beliau berkata, pegawai yang terbunuh, William ‘Billy’ Evans, adalah seorang veteran 18 tahun Polis Capitol.

Sementara itu, Ketua Polis Washington Metropolitan, Robert Contee memaklumkan, siasatan awal mendapati serangan itu tidak mempunyai sebarang kaitan dengan keganasan.

“Polis bagaimanapun akan meneruskan siasatan berhubung kejadian ini,” katanya. –

Bagaimanapun, media tempatan melaporkan penyerang terbabit dikenali sebagai Noah Green, 25, seorang lelaki berkulit hitam berasal dari Indiana dan penyokong Nation of Islam.

Serangan ini berlaku kira-kira tiga bulan selepas bangunan Capitol diserang ratusan perusuh, dua minggu sebelum Joe Biden dijadualkan mengangkat sumpah sebagai Presiden AS yang baharu. Dalam kejadian itu, empat orang terkorban. – Agensi


Sri Lanka perlu masa pertimbang usul larangan burqa

COLOMBO, 2 Syaaban 1442H, Selasa – Kerajaan Sri Lanka memerlukan masa bagi mempertimbang usul larangan pemakaian burqa – yang didakwa seorang pegawai keselamatan tinggi sebagai tanda ekstremisme agama.

Sabtu lalu, Menteri Keselamatan Awam, Sarath Weerasekera berkata, beliau meminta persetujuan Kabinet untuk melarang burqa – pakaian dipakai wanita muslim yang menutupi badan dan wajah – tindakan yang didakwanya memberi kesan langsung kepada keselamatan negara.

Bagaimanapun, jurucakap kerajaan, Keheliya Rambukwella berkata, larangan itu adalah keputusan serius yang memerlukan perundingan dan kata sepakat.

“Ia akan dilakukan secara rundingan. Jadi memerlukan masa,” katanya tanpa mengulas lanjut, pada taklimat media mingguan yang diadakan untuk mengumumkan keputusan Kabinet.

Terdahulu, seorang diplomat Pakistan dan pakar Pertubuhan Bangsa-Bangsa Bersatu (PBB) meluahkan rasa bimbang berhubung kemungkinan larangan itu.

Duta Besar Pakistan, Saad Khattak menerusi kenyataan di Twitter berkata, larangan itu hanya akan menyinggung perasaan umat Islam.

Sementara pelapor khas PBB mengenai kebebasan beragama atau kepercayaan, Ahmed Shaheed berkata, larangan itu tidak sesuai dengan undang-undang antarabangsa dan hak kebebasan beragama.

Pemakaian burqa di Sri Lanka dilarang buat sementara waktu pada 2019, sejurus selepas serangan bom ketika perayaan Easter pada gereja dan hotel yang mengorbankan lebih dari 260 orang di negara kepulauan Lautan Hindi. – Agensi


China desak sidang PBB mengenai Uyghur dibatalkan

BEIJING, 29 Ramadan 1442H, Selasa – China mendesak Amerika Syarikat (AS), Jerman dan Britain membatalkan sidang video yang dijadualkan Rabu ini, berhubung tindakan keras Beijing terhadap minoriti muslim Uyghur.

Bukan hanya mahu dibatalkan, negara komunis itu turut meminta anggota Pertubuhan Bangsa-Bangsa Bersatu (PBB) lain tidak menyertai sidang berkenaan.

Sekurang-kurangnya sejuta Uyghur dan kumpulan muslim yang lain ditahan di kem wilayah Xinjiang, menurut kumpulan hak asasi.

Misi diplomatik China ke PBB dalam satu kenyataan mendakwa, sidang video itu hanya didasarkan pada pembohongan dan berat sebelah politik.

“Beijing mendesak para penganjur bersama untuk segera membatalkan sidang ini yang menganggu urusan dalaman China, dan meminta negara anggota lain menolak sidang itu.

Selain kem, lebih jutaan umat Islam di China diuji hidup di bawah sistem pengawasan dan kawalan yang ketat.

AS baru-baru ini menyifatkan pelakuan ke atas etnik muslim Uyghur di wilayah itu sebagai genosid.

“AS kononnya mendakwa mengambil berat terhadap hak asasi manusia muslim walaupun fakta sebenar yang diketahui dunia adalah AS telah membunuh orang Islam di Afghanistan, Iraq dan Syria.

“AS dan pengikutnya telah membunuh sejumlah besar umat Islam di dunia,” kata kenyataan China itu.-  Agensi